Η μυθιστορηματική ζωή και οι πολιτικές απόψεις της Καλής Καλό θα σε μάθουν πολλά για το σήμερα | LiFO\n«Κάνε μου ένα τηλέφωνο όταν φτάσεις από κάτω κι εγώ θα σου πετάξω τα κλειδιά απ' το μπαλκόνι» ήταν τα λόγια της Καλής Καλό, αφού συμφωνήσαμε να συναντηθούμε για τη συνέντευξη που θα διαβάσετε. Καλό κύτταρο η Καλή Καλό, ζωή να 'χει, ήταν η πρώτη σκέψη σαν μου άνοιξε την εξώπορτα του διαμερίσματός της. Μια γυναίκα, που, αν και κοντεύει τα 90, μοιάζει τουλάχιστον 15 χρόνια νεότερη, άκρως επικοινωνιακή και κυρίως με ένα μνημονικό που θα το ζήλευε κάθε άνθρωπος, όχι μόνο της ηλικίας της. Διότι η μνήμη στην περίπτωση της Καλής Καλό είναι μεγάλη υπόθεση! Η προσωπική της διαδρομή διασχίζει ολόκληρο τον 20ό αιώνα μαζί με την πιο ταραχώδη πολιτική περίοδο στον τόπο που της έτυχε να γεννηθεί και να βρεθεί από μωρό παιδί δίπλα σε ιερά τέρατα: Μαρίκα Κοτοπούλη, Βασίλης Λογοθετίδης, Αττίκ, Σοφία Βέμπο, Σπεράντζα Βρανά, Γιάννης Ρίτσος, Λεωνίδας Κύρκος. Ωστόσο o βίος της Καλής Καλό δεν είναι αυτός μιας οποιασδήποτε άλλης ηθοποιού των καιρών εκείνων. Δεν εξαντλείται στις θύμησες από τις ένδοξες ημέρες του θεάτρου και της επιθεώρησης ούτε και σε αβρότητες ‒ για την ακρίβεια, η εν λόγω γυναίκα θα ήταν η Νο 1 εχθρός του λεγόμενου politically correct πολύ πριν εφευρεθεί ο όρος! Δεν ξέρω αν η τάση αυτή της Καλής Καλό να λέει πάντα τα σύκα-σύκα και τη σκάφη-σκάφη ή ακόμη και να καταρρίπτει τους μύθους των ανθρώπων της στέρησε κάποια πράγματα. Η ίδια, πάντως, φαινόταν να μην έχει στερηθεί τίποτα όση ώρα μου μιλούσε μ' αυτά τα μεγάλα μαύρα μάτια της, βουτηγμένα στη γνώση και στην εμπειρία. Μάτια που δεν σκοτείνιασαν ούτε στην εξιστόρηση των πολιτικών διώξεων από το επίσημο κράτος, ούτε όταν μιλούσε για τον αθέμιτο ανταγωνισμό που δέχτηκε από το σινάφι της. Μόνο λόγω της μεγαλύτερης τραγωδίας που θα μπορούσε να υποστεί μια μάνα τα είδα να δακρύζουν, μέχρι να ανασυντάξει τις δυνάμεις της ‒εκείνη μόνο ξέρει το πώς‒ και να συνεχιστεί η κουβέντα μας. Πιστεύω πως δεν θα ξαναγνωρίσω άλλον άνθρωπο παλαιάς κοπής σαν αυτήν, που τα χρόνια της είναι συνυφασμένα με τρεις έννοιες: τον αγώνα, την αξιοπρέπεια και το ήθος.\n—Κυρία Καλό, έχω απέναντί μου τη ζωντανή ιστορία του ελληνικού θεάτρου. Καλύτερα κάντε εσείς την έναρξη στην κουβέντα μας.\n(σ.σ. μου δείχνει τον τοίχο με τα πολλά κάδρα) Όλα αυτά που βλέπετε είναι το καθένα και μία ιστορία. Εκεί, ας πούμε, είμαι δυόμισι ετών στα χέρια της μαμάς μου, όταν με πήρε η Κοτοπούλη και μ' έβγαλε στη «Δασκαλίτσα» του Νικοντέμι. Η Κοτοπούλη, δηλαδή, με έβγαλε στη σκηνή, διότι εγώ γεννήθηκα μες στο θέατρό της.\n—Κι αυτό πώς έγινε;\nΟ μπαμπάς μου ήταν ο Δαμβέργης, της γνωστής οικογένειας των φαρμακοβιομηχάνων, άλλη κατάσταση. Η μαμά μου ήταν ο αλητάμπουρας της οικογένειας, ηθοποιά! Το 'χε σκάσει από το σπίτι για ν' ακολουθήσει τον θίασο της Κοτοπούλη, έγκυος σε μένα και με φοβερούς πόνους, αφού φόραγε τα κρινολίνα. Ο Χέλμης με την Κοτοπούλη την κουβάλησαν για να πάει να ξεγεννήσει. Στην ουσία, λοιπόν, γεννήθηκα μες στο θέατρο. Πώς να ξέφευγα;\n«ΕΙΜΑΙ ΚΟΜΜΟΥΝΙΣΤΡΙΑ, ΟΧΙ ΑΡΙΣΤΕΡΗ»: Θέλω να τονιστεί ότι εγώ είμαι κομμουνίστρια του ΕΑΜ-ΕΛΑΣ-ΕΠΟΝ! Να μη με λένε αριστερή, δεν είμαι αριστερή, διότι έχουν ξεφτιλίσει την έννοια αριστερά και απ' τον καιρό που έφυγαν ο Φλωράκης και ο Κύρκος τελείωσε η αριστερά στην Ελλάδα! Ξεπουλήθηκε από την άγνοια του Αλέκου του Αλαβάνου! Φωτό: Πάρις Ταβιτιάν / LIFO\nΆκουσε να σου πω, είχα την ατυχία να προέρχομαι από μεγαλοαστική οικογένεια. Διψούσα, όμως, για μάθηση και στα 12-13 μου μιλούσα πολλές ξένες γλώσσες. Όταν συγχρωτιζόμουν με τον Βόκοβιτς ή τον Κατράκη, μπορούσα να μπαίνω σε βαθιές συζητήσεις. Τι να έλεγα με τη Βέμπο, τη Βεμπάρα, που άμα άνοιγε το στόμα της είχε το χυδαιότερο υβρεολόγιο; Η Καλουτά δεν ήταν έτσι, δεν έβριζε, αλλά ειρωνευόταν και ήταν τρομερά ανταγωνιστική και μικρόψυχη.\n—Πείτε μου όμως πώς σας έβγαλε στη σκηνή η Κοτοπούλη.\nΧρειαζόταν ένα μωρό για να παίξει στη «Δασκαλίτσα» και ποιο άλλο μωρό να έπαιρνε, που εγώ τριγύρναγα μες στα πόδια της; Αμέσως μετά με πήρε ο Βασίλης Λογοθετίδης. Τότε έγραφε ο Μελάς για τον θίασο Μουσούρη, ο οποίος Μουσούρης ήταν παντρεμένος με την Αλίκη, την κόρη της Κυβέλης, που μετά παντρεύτηκε τον Νορ στην Αμερική κι έγινε η Αλίκη Νορ. Ιουλιανού γωνία, είχαν ανεβάσει στο καλοκαιρινό θέατρο ένα έργο που δεν πήγαινε καλά. Έπαιζε η μητέρα μου στο έργο αυτό κι εγώ πάλι πηγαινοερχόμουν στα παρασκήνια, κοριτσάκι μικρό. Έχοντας πάθει οικονομική ζημιά, ο Μουσούρης φώναξε τον Σπύρο Μελά μπας κι έγραφε τάκα-τάκα ένα νέο έργο για να «πιάσει». Πραγματικά, ήρθε ο Μελάς κι έγραψε το «Ο μπαμπάς εκπαιδεύεται». Εγώ πήγαινα και τον τράβαγα, «θείο, θείο, γράψε και για μένα ρόλο», κι αυτός μου 'δινε κλοτσιά, «φύγε από δω, ρε σπερδούκλι». Ε, μία-δύο, έρχεται σε μια δύσκολη πλοκή το έργο, όπου κάποιος έπρεπε να μαρτυρήσει στον Λογοθετίδη ότι τον γιο του τον απατάει η γυναίκα του. Ποιος να του το 'λεγε μέσα από το σπίτι; Γυρίζει και μου λέει ο Μελάς: «Ε ρε, σπερδούκλι, σου βρήκα ρόλο»! Και τι ρόλος! Εμφανίστηκα σε δύο πράξεις κι έγινε ο χαμός!\n—Τι άνθρωπος ήταν ο Λογοθετίδης;\nΠρώτα απ' όλα, ο άνθρωπος ήταν επαγγελματίας! Ως συνάδελφος ήταν ευγενέστατος επίσης. Αργότερα, έχοντας πάντα επαφές με ανθρώπους της πρόζας, γνώρισα και την Ίλυα Λιβυκού και γίναμε πολύ φίλες, ασχέτως της διαφοράς ηλικίας. Το ίδιο και με τη Σμάρω Στεφανίδου, ήμασταν πολύ φίλες. Ο Λογοθετίδης ήταν συνεπής με τις υποχρεώσεις του και πάντα το team του, αυτοί οι πέντε άνθρωποι που έπαιρνε, είχαν σίγουρη δουλειά.\nΗ μαμά μου ήταν ο αλητάμπουρας της οικογένειας, ηθοποιά! Το 'χε σκάσει από το σπίτι για ν' ακολουθήσει τον θίασο της Κοτοπούλη, έγκυος σε μένα και με φοβερούς πόνους, αφού φόραγε τα κρινολίνα. Ο Χέλμης με την Κοτοπούλη την κουβάλησαν για να πάει να ξεγεννήσει. Στην ουσία, λοιπόν, γεννήθηκα μες στο θέατρο. Πώς να ξέφευγα; Στη φωτογραφία, η Καλή Καλό με την μητέρα της Χρύσα Καλοχριστιανάκη.\nΣτη φωτογραφία, η Καλή Καλό με τον Αττίκ\n—Συμφωνείτε με αυτό που λέγεται ότι επρόκειτο για τον μεγαλύτερο Έλληνα ηθοποιό;\nΌχι, δεν το νομίζω. Μεγάλος ήταν, διότι δούλευε πάρα πολύ τη μούτα του, τις εκφράσεις του. Είναι μεγάλη υπόθεση να δουλεύεις τη μούτα σου και αυτό δεν το έχουν πολλοί Έλληνες πρωταγωνιστές. Θυμάμαι ότι κάποτε έκατσα στο Λονδίνο δεκαπέντε μέρες επιπλέον για να δω τον Άλεκ Γκίνες στην «Έξοδο» του Ιονέσκο. Μόνος του επί σκηνής για δύο ώρες σχεδόν, έβγαινε 40 χρονών, και χωρίς ν' αλλάξει κοστούμι ή μακιγιάζ, παρά μόνο με τους φωτισμούς και τις εκφράσεις του, γινόταν 80. Αυτό είχε και ο Λογοθετίδης! Είχα την τύχη, όμως, επειδή τότε τα έργα δεν κρατούσαν πολύ, να παίξω στη δεύτερη σεζόν του «Ο μπαμπάς εκπαιδεύεται» με τον Χριστόφορο Νέζερ. Καταλάβατε γιατί δεν μπορώ να πω ποιος ήταν ο μεγαλύτερος Έλληνας ηθοποιός;\n—Πήγατε στην κηδεία του Λογοθετίδη; Ήταν πάνδημη, απ' όσο διαβάζουμε.\nΌχι, δεν πάω ποτέ σε κηδείες! Να σου πω ένα μυστικό, Αντώνη μου; Απ' τον καιρό που έχασα το παιδί μου, το παλικάρι μου, δεν πάω ούτε σε κηδείες, ούτε σε νοσοκομεία, ούτε πουθενά. Κατ' εξαίρεσιν πήγα σε μία κηδεία, της Ναυσικάς, της γυναίκας του πολύ φίλου μου, του Κώστα Γεωργουσόπουλου. Μου είχε τηλεφωνήσει αποβραδίς: «Αύριο κηδεύουμε τη Ναυσικά στο Πρώτο, σε παρακαλώ, Καλή, έλα». Όμως δεν ακολούθησα πουθενά μετά.\n—Κάπου μετά τον Λογοθετίδη βγαίνετε ως παιδί-θαύμα στη Μάντρα του Αττίκ. Δεν το περίμενα ότι θα συνομιλούσα με άνθρωπο που είχε γνωρίσει τον Αττίκ, το ομολογώ!\nΟ Αττίκ με βάφτισε Καλή Καλό, επειδή με λένε Καλλιόπη. Το επίθετό μου, το Δαμβέργη, «βρομάει φαρμακείο» έλεγε και μου πρότεινε να κρατήσουμε το Καλό, από το Καλοχριστιανάκη, το επίθετο της μητέρας μου. «Θα σε έχουν όλοι» μου έλεγε ο Αττίκ. «Άλλος με το "καλημέρα", άλλος με το "καλό ταξίδι"». Δεν θα ξεχάσω την τσιγκουνιά που είχε ως άνθρωπος. Με πέθανε στην πείνα ο Αττίκ (γέλια). Με πήγαινε η μαμά μου τα μεσημέρια στο σπίτι του για να μου μάθει τα τραγούδια. Είχε τη γυναίκα του άρρωστη από μια δηλητηρίαση που είχε πάθει και η Κομποστέλλα, η ψυχοκόρη του, γύρναγε με έναν δίσκο με μεζέδες. Έπαιρνα εγώ τη μία, δεύτερη δεν είχε... «Δεν θέλει άλλο η μικρή» πεταγόταν ο Αττίκ κι η Κομποστέλλα έφευγε με τον δίσκο. Μετά, στη Μάντρα, έκανα σκηνή, ήμουν φαγούδικο παιδί απ' το σπίτι μου. Τους έλεγα: «Ή με πάτε στην ταβέρνα να φάω ή δεν θα βγω να τραγουδήσω»!\n—Θράσος όμως που το είχατε!\nΕ, μα, εγώ ήμουν έξι-εφτά ετών παιδί κι αυτός ήταν εξήντα ετών άνθρωπος! Έλεγα στη Μάντρα το «Φαληράκι» και μου 'χε γράψει το «Κατινιώ». Κι ένα ποίημα έλεγα, που το δάκρυ έτρεχε κορόμηλο.\n—Ήταν τόσο ευαίσθητος άνθρωπος ο Αττίκ, όσο λέγανε;\nΔεν το νομίζω. Μάλλον σκληρός άνθρωπος ήταν. Πιστεύω πως επειδή τότε είχε δίπλα του τη Δανάη, τον Τραϊφόρο, τη Μένδρη και τον Λάσκο πρέπει να ήταν συνεπής απέναντί τους, να ήταν εντάξει άτομο δηλαδή. Ήμουν πολύ μικρή για να μπορώ να κρίνω τον Αττίκ σήμερα. Εμένα μόνο το φαΐ με ένοιαζε τότε (γέλια).\n—Φαντάζομαι όμως πως στα χρόνια που ακολούθησαν θα συνειδητοποιήσατε το μέγεθός του.\nΕ, πώς, είχε αξία μεγάλη! Άφησε συγκλονιστικά τραγούδια, το «Ζητάτε να σας πω», το «Οργανάκι» ‒ ήταν σπουδαίος ο Αττίκ!\n—Το οικογενειακό σας background ήταν αριστερό;\nΚοίτα να δεις, από τον πατέρα ήμασταν μεγαλοαστική οικογένεια. Δεν το επιδιώκω, αλλά το DNA μου κρατάει πολλά από κει: στην κουζίνα πιάνω τον εαυτό μου να τρώει με μαχαίρι και πιρούνι, ενώ θα μπορούσα να φάω με το χέρι. Η μητέρα μου ήταν ωραίος τύπος, άλλος απ' αυτόν του πατέρα μου. Ήταν η θεατρίνα της εποχής εκείνης, με όλα τα κουσούρια των ηθοποιών: ξενύχταγε, έπαιζε χαρτιά, ξημερωνόταν...\n—Τα πήγαιναν καλά όμως με τον μπαμπά σας.\nΜέχρι ενός σημείου. Στα δέκα χρόνια πάνω τη χώρισε, δεν την άντεξε (γέλια).\nΤο Κόμμα μάς είχε ποτίσει, μας είχε κάνει πλύση εγκεφάλου. «Μην τύχει και βάλεις υπογραφή, είναι προδοσία». Δηλαδή, όταν υπέγραψα στην Ικαρία και γύρισα και με ξαναπιάσανε κι άφησα το μωρό μου στη μητέρα μου στις Φυλακές Αβέρωφ, η οποία ήταν κατηγορούμενη εις θάνατον, να μην υπέγραφα; Να το μεγάλωνε το παιδί μου η γειτονιά; Στη φωτογραφία η Καλή Καλό εξόριστη στην Ικαρία σε ηλικία 17 ετών.\n—Τη γουστάρατε, βλέπω, τη ζωή της μαμάς!\nΤώρα κάνω αυτοκριτική γιατί της φερόμουν κάπως σκληρά, ακριβώς λόγω του τρόπου ζωής που είχε. Ήμουν με 15 άτομα οικογένεια, τη μαμά μου, τον άντρα μου, την πεθερά μου, την κόρη μου, υπηρέτριες, φίλους, κόσμο και κοσμάκη. Ξέρεις τι είναι να βλέπεις τα πιάτα να λιγοστεύουν σιγά-σιγά απ' το τραπέζι; Από κει που 'ναι, δηλαδή, 25, βρίσκονται 20, μετά 15, μετά 10, μετά 6, μετά 3, μετά 2 και μετά...\nΑκριβώς. Και γι' αυτό σκέφτομαι τη μητέρα που έπαιζε χαρτιά. Έφυγε νέα με τα τωρινά δεδομένα, 82 ετών. Μου λείπει τρομερά, αφού έχασα δύο στυλοβάτες της ζωής μου. Τη μαμά μου και το παιδί μου.\n—Πείτε μου για την εμπλοκή σας με την Αριστερά.\nΗ μητέρα μου, επειδή ήταν κόρη του στρατηγού Καλοχριστιανάκη, το δεξί χέρι του Βενιζέλου, όλοι κοκορεύονταν. Εγώ, πάλι, έλεγα «ο παππούς ο χωροφύλακας» κι εκεί τσαντίζονταν οι άλλοι και μένα δεν με ένοιαζε καθόλου! Έχω 22 πρώτα ξαδέρφια, αλλά μόνο με 5-6 απ' αυτά τα 'χουμε καλά. Η μητέρα μου, λοιπόν, είχε συνδεθεί πολύ με τον αριστερό κύκλο του θεάτρου. Ο δημοσιογραφικός κόσμος τότε δεν ήταν σαν σήμερα. Καμία σχέση, οι άνθρωποι ήταν κομμουνιστές διανοούμενοι. Είχαν παιδεία και προσωπικότητα, ο Κοκκινάκης, ο Νίτσος. Όλοι αυτοί μετά τις παραστάσεις πήγαιναν στον «Μεγαλέξανδρο» στην Ομόνοια που έφτιαχνε πατσά. Συγγραφείς, ηθοποιοί, πολιτικοί και ποιητές συναντιόντουσαν εκεί μέχρι τα ξημερώματα και συζητούσαν. Η ωραία Αθήνα, που λέω εγώ! Θα σας πω ένα περιστατικό: στην κηδεία του Βενιζέλου, θα πέρναγε η σορός του από την Πατησίων, μπροστά απ' το σπίτι μας. Επειδή η μητέρα μου έπαιζε τότε σε ένα έργο του Θεόφραστου Σακελλαρίδη την είχε παρακαλέσει αυτός ο μεγάλος μαέστρος να έρθει στο μπαλκόνι μας να παρακολουθήσει την εκδήλωση. Άργησε να έρθει και κατέβηκε κάτω η μητέρα μου να τον υποδεχτεί, αλλά οι αστυνομικοί είχαν κλείσει τον δρόμο και δεν του επέτρεπαν να περάσει. Αρχίζει τον καβγά η μητέρα μου και την πιάνουν να την πάνε φυλακή. Με θυμάμαι να έχω αγκαλιάσει τα πόδια των αξιωματικών και να τους φωνάζω: «Μη μου πάρετε τη μανούλα μου»! Είχε χωρίσει εν τω μεταξύ με τον μπαμπά μου και ζούσα μαζί της και με την νταντά μου. Την πιάσανε, λοιπόν, και πήγε σύσσωμο το θέατρο στο τμήμα, με επικεφαλής τον Σακελλαρίδη, για να τη γλιτώσουν.\n—Θέλετε να μου πείτε δηλαδή πως από παιδί βιώσατε την καταστολή της κρατικής εξουσίας.\nΈτσι όπως το λες! Αργότερα, επειδή η μητέρα μου ήταν Χανιώτισσα και συμμαθήτρια του Μανιαδάκη του υπουργού, μόλις έπιαναν έναν αριστερό, έτρεχε κατευθείαν σ' αυτόν. «Να τον βγάλεις» του έλεγε. Ξέρεις πόσες φορές είχε τρέξει για τον Πολ Νορ; Με έστελνε εμένα στην Ασφάλεια με κάτι τσίγκινα σκεύη, τα τάπερ της εποχής, κι έτσι του πήγαινα φαΐ. Στα δε χρόνια της Κατοχής που ακολούθησαν έγινα Αετόπουλο. Το '40-'41 μου έβαζαν στα καλτσάκια μου προκηρύξεις κι έτρεχα να τις μοιράσω στα σπίτια. Στα 15 μου ήξερα να δουλεύω πολύγραφο με μελάνι! Μέσα σε όλα αυτά είχα και τα προσωπικά μου: με έκλεψε ο άντρας μου, Κρητικός κι αυτός γεννημένος στην Αθήνα, αφού δεν ενέκρινε η μητέρα μου τον γάμο μας, επειδή ήμουν ανήλικη. Εκ των υστέρων είχε δίκιο η μητέρα μου: στα 15 εγώ, στα 20 εκείνος, τι μέλλον θα είχαμε; Πλούσιο παιδί, βέβαια, μεγαλοκτηματίας! Με απήγαγε και με πήγε σε μια θεία του στη Νέα Σμύρνη για να μη με βρει η μητέρα μου μέχρι να βγουν οι άδειες, που ούτως ή άλλως δεν θα έβγαιναν χωρίς τη συναίνεση των γονιών. Ο άντρας μου βρήκε τον πατέρα μου στο Φάληρο όπου ζούσε και πήγαν μαζί στο Ληξιαρχείο, όπου τελικά υπέγραψε ο μπαμπάς μου για τον γάμο. Με τη μητέρα μου ξαναμιλήσαμε ύστερα από δύο χρόνια! Ο άντρας μου, όμως, όντας Κρητικός, είχε προσχωρήσει στον ΕΛΑΣ, στο αντάρτικο της πόλης. Οπότε, μη συζητάς, καταλαβαίνεις, Κατοχή, ΕΛΑΣ, μέσα κει κι εγώ. Θέλω να τονιστεί ότι εγώ είμαι κομμουνίστρια του ΕΑΜ-ΕΛΑΣ-ΕΠΟΝ! Να μη με λένε αριστερή, δεν είμαι αριστερή, διότι έχουν ξεφτιλίσει την έννοια αριστερά και απ' τον καιρό που έφυγαν ο Φλωράκης και ο Κύρκος τελείωσε η αριστερά στην Ελλάδα! Ξεπουλήθηκε από την άγνοια του Αλέκου του Αλαβάνου!\n—Με εντυπωσιάζει πόσο μέσα είστε στα πράγματα που σας αφορούν.\nΜα, στο τελευταίο συνέδριο του Συνασπισμού μάς είχε καλέσει ο Αλαβάνος μαζί με τον Λυκούργο Καλλέργη στο Στάδιο Ειρήνης και Φιλίας για να μας παρουσιάσει το παιδί-θαύμα, το νέο αστέρι της πολιτικής. Κοιταχτήκαμε με τον Καλλέργη ‒καλή του ώρα‒ και μου είπε: «Τι είναι αυτό;». «Το αυγό του φιδιού» του απαντάω! «Αυτός», του λέω, «Λυκούργο μου, θα φάει τον Συνασπισμό και όλους μας μαζί». «Ναι», μου απαντάει, «ρε, Καλή, έτσι τον κόβω κι εγώ». Κι όταν μας ξεπροβόδιζε ο Αλέκος, αφού πριν έτρεχε να μας συστήσει το Τσιπράκι, τον πιάνω ιδιαιτέρως και του λέω: «Αλέκο, εσύ μπορεί να γαρνίρισες ωραία την πιατέλα, αλλά έχε υπ' όψιν ότι αυτός θα καταστρέψει και σένα και τον Συνασπισμό». «Έλα, μωρέ Καλή, υπερβολές» μου κάνει! Ε, πριν από δύο χρόνια βγήκε ο Αλαβάνος και ζήτησε συγγνώμη! Κι έρχομαι εγώ τώρα και υπογραμμίζω: «Δυστυχώς, Αλέκο μου, πολύ αργά για συγγνώμη τώρα πια!». Γι' αυτό σου λέω, έτσι που το «αριστερός» θεωρείται ύβρις, μη με βρίζεις, δηλώνω κομμουνίστρια! Όλοι αυτοί οι παλιοί σύντροφοι έγιναν υπουργοί και είναι ντροπή τους να παίρνουν αποφάσεις για ανθρώπους που έχουν προσφέρει. Πηγαίνω 22 Δεκεμβρίου να εισπράξω τα 720 ευρώ της τιμητικής σύνταξης, ύστερα από τόσα χρόνια παρουσίας μου στα καλλιτεχνικά δρώμενα, και βγαίνει ένας ευτυχισμένος κύριος Κατρούγκαλος και μου κόβει μαχαίρι τα 500. Όπως τ' ακούς. «Δεν θα πάρετε 720, κυρία Καλό», μου λένε, «αλλά 220 ευρώ»! Αυτό το πεντακοσάρικο που μου κόψανε ήταν σαν να μου κόψανε το γόνατο από το πονεμένο πόδι μου. Φέτος ήταν η πρώτη φορά που δεν πήγα για θαλάσσια μπάνια. Ένα σου λέω και είμαι Κρητικιά και θα πιάσει: τους εύχομαι, γιατί τους βλέπω μαυρισμένους και καλοπερασάκηδες στις διακοπές τους εις βάρος όλων μας, να κουτσαίνουν για όλη την υπόλοιπη ζωή τους και να παθαίνουν τα χειρότερα!\nΚΑΤΑΡΑ ΣΤΟΝ ΣΥΡΙΖΑ! Ένα σου λέω και είμαι Κρητικιά και θα πιάσει: τους εύχομαι, γιατί τους βλέπω μαυρισμένους και καλοπερασάκηδες στις διακοπές τους εις βάρος όλων μας, να κουτσαίνουν για όλη την υπόλοιπη ζωή τους και να παθαίνουν τα χειρότερα! Φωτό: Πάρις Ταβιτιάν / LIFO\n—Ας μην αναλώνεστε σε κατάρες, σας κατανοώ, ωστόσο στη συνέντευξη αυτή με ενδιαφέρει περισσότερο το ιστορικό κομμάτι. Μιλήστε μου τώρα για τη γνωριμία και τη φιλία σας με τον Γιάννη Ρίτσο.\nΤο '39 και πιο πριν, το '36, η πλατεία Βάθη ήταν η «συνοικία των αγγέλων», κυριολεκτικά όμως: Βεάκης, Τερζάκης, Γιαννίδης, Αυλωνίτης, Σταυρίδης, όλοι οι μεγάλοι εκεί έμεναν. Ο Βόκοβιτς του Εθνικού, το Σωματείο των Ηθοποιών, το καφενείο των ηθοποιών επίσης εκεί ήταν! Εμείς μέναμε στη Φαβιέρου και απέναντί μας έμενε ο Ρίτσος με την αδερφή του. Παράλληλα, με τον Ρίτσο, που ήτανε γύρω στα 27-28, πηγαίναμε μαζί στο μπαλέτο του Εθνικού και μάλιστα έπαιρνε κάτι ανάποδες στροφές, τελείως άχαρες, που τον κοροϊδεύαμε όλοι. «Καλούλα μου» με έλεγε πάντα, αφού με θυμόταν από εννιά ετών κοριτσάκι. Μεγαλώνοντας, δέσαμε πολύ. Πήγαινα στο ατελιέ του στην οδό Κόρακα, ένα μικρό ρετιρέ που είχε μέσα ένα ντιβανάκι, έναν καναπέ το μισό απ' αυτόν όπου καθόμαστε τώρα, ένα τραπέζι με μία τάβλα απάνω, 10-20 πακέτα τσιγάρα και πολλά τασάκια. Δεν μπορούσες να προχωρήσεις άνετα στον χώρο του, γιατί το πάτωμα ήταν γεμάτο από κλαδιά δέντρων και πολλές πέτρες που τις ζωγράφιζε. Τύχαινε να τον πηγαίνω όπου ήθελε, γιατί πάντα είχα αυτοκίνητο. «Καλούλα, πήγαινέ με εκεί» μου έλεγε, εκτός απ' τις φορές που το Κόμμα έστελνε και τον έπαιρναν. Ως γνωστόν, ήταν πάρα πολύ άρρωστος από φυματίωση. Φόρεσε το καμηλό παλτό του και τον πήγα στο Ιπποκράτειο. Μπαίνουμε μέσα, ειδοποιημένοι όλοι από τον γιατρό του ‒«ο κ. Ρίτσος» άκουγες παντού‒, παίρνουν το παλτό του, το κρεμάνε σ' έναν καλόγερο, εκείνος πάφα-πούφα τα τσιγάρα, άρχισε να ψάχνει τασάκι. «Κύριε Ρίτσο, δεν θα καπνίσετε, εδώ ήρθατε για εξετάσεις» του λένε. «Το παλτό μου γρήγορα» κάνει αυτός.\n—Και τον πήρατε και φύγατε;\nΌχι. Του φέρανε τασάκι!\n—Πώς σας είχαν φανεί οι μελοποιήσεις του από τον Θεοδωράκη;\nΔεν ασχολιόμουν, εγώ περιείχα τα βιβλία του Ρίτσου.\nΤελικά, το παιδί μου έφυγε σε μια νύχτα, στα 27 του. Είχε καταρρεύσει ο οργανισμός του από τα φάρμακα και τις επεμβάσεις.\nΜετά τα εννιάμερα, πήρα τη γραμματέα μου με τη μικρή της οικογένεια και πήγα στην Αστυπάλαια. Έζησα για έξι χρόνια σαν απόλυτη ερημίτισσα! Τότε η Αστυπάλαια είχε τριακόσιους κατοίκους. Το μοναδικό σπίτι πάνω στον λόφο εγώ το 'χα νοικιάσει για να βλέπω το λιμάνι και την Πορταΐτισσα απέναντι. Είχα πάρει και μια βάρκα, πήγαινα για ψάρεμα, κολυμπούσα, ξεχνιόμουν.\n—Σαν να μην τον συμπαθείτε τον Θεοδωράκη.\nΌχι, δεν τον εκτιμώ. Τον είχα γνωρίσει μέσω του Κομμουνιστικού Κόμματος, παρουσιάσαμε μαζί κάποτε τα 80χρονα της ΕΠΟΝ, αλλά εμένα ποτέ δεν μου άρεσαν οι άνθρωποι «όπου φυσάει ο άνεμος». Ήταν ακραίο για έναν Θεοδωράκη να πει «Καραμανλής ή τανκς». Δεν θα ερχόταν ως εθνοσωτήρας ο Καραμανλής, τον Θεοδωράκη θα περίμενε; Κρίμα για έναν άνθρωπο που έδωσε τόσα επαναστατικά, επικά τραγούδια. Να σας πω ότι έχω τα τραγούδια όλα του Χατζιδάκι και δεν έχω του Θεοδωράκη; Ο Χατζιδάκις ήταν το όνειρο, ο Θεοδωράκης εξαργύρωσε τα πάντα. Θέλω να σας πω κάτι ακόμη για τον Ρίτσο: τον είχα συναντήσει, μεγάλο πια, και μου είπε: «Καλούλα, δεν αντέχω άλλο, με σέρνουν». Ξέρεις τι θα πει αυτό; Το Κόμμα τον έστυβε, τον τράβαγε εδώ κι εκεί. Πίστεψέ με, εκείνη τη στιγμή σιχάθηκα και το Κόμμα και τα πάντα, αφού δεν έχει καμιά ανθρωπιά προκειμένου να εξυπηρετήσει τον σκοπό του.\n—Πιστεύετε πως ο Ρίτσος είναι από τους μεγαλύτερους ποιητές του 20ού αιώνα;\nΒεβαίως! Ο Ελύτης, ας πούμε, ήταν μια αριστοκρατική μορφή που έγινε της μόδας λόγω Κολωνακίου και λόγω της παρέας του Μπραζίλ. Εκεί τον συνάντησα κάποτε να πίνει όρθιος το καφεδάκι του με ένα τρομερά σνομπ ύφος. Δεν είχε το μποεμιλίκι του καλλιτέχνη ο Ελύτης, ήταν αστός!\n—Κι εσείς αστή δεν ήσασταν;\nΑκριβώς επειδή ήμουν αστή σιχαίνομαι τους αστούς και τον κύκλο τους, διότι είναι δήθεν.\n—Μια αστική καταγωγή σε κάνει ενδεχομένως ανελεύθερο;\nΌχι, το επιδιώκεις κι εσύ, αφού τέτοιος είναι ο κύκλος σου και τέτοιους συναναστρέφεσαι. Από κει και πέρα, όμως, γίνεται σαν μόδα, κάτι σαν τη γραβάτα, σαν το κασκόλ.\n—Κατανοητό. Έχετε σκεφτεί όμως πως ο Ελύτης μπορεί μέσα του να πίστευε ότι είναι ο μεγαλύτερος Έλληνας ποιητής;\nΑσφαλώς, όπως έχω σκεφτεί επίσης ότι λόγω φρονημάτων και πεποιθήσεων αδικήθηκε ο Ρίτσος και δεν πήρε το Νόμπελ.\n—Υπήρχαν κι άλλοι εξαιρετικοί αριστεροί ποιητές, σαν τον Τίτο Πατρίκιο.\nΜε τον Τίτο έχουμε μεγαλώσει μαζί. Έπαιζαν χαρτιά οι γονείς μας κι εμείς στο μπαλκόνι, με μια άλλη τράπουλα, φτιάχναμε σπιτάκια. Βρε, τον Τίτο! (γέλια) Καλός ποιητής κι αυτός, αν και δεν τον είχα παρακολουθήσει πολύ. Κάποια στιγμή, επειδή ήθελα να διευρύνω τις γνώσεις μου, τον είχα για τα φιλολογικά μαθήματα, όχι ως δάσκαλο αλλά ως συζητητή. Διαλόγους κάναμε περισσότερο.\n—Πείτε μου κάτι, το ότι ήσασταν κομμουνίστρια σας έφερε σε αντιπαλότητα με συναδέλφισσές σας που μπορεί να ήταν δεξιές, βασιλόφρονες, εθνικόφρονες κ.λπ.;\nΠαναγία μου, τι λες τώρα! Γυρίζαμε απ' την εξορία οι κομμουνιστές και δεν είχαμε πού την κεφαλήν κλίναι. Μια ζωή κυνηγημένοι απ' το επίσημο κράτος. Αν είχες δικό σου σπίτι, ήταν καλά, χωνόσουν, καίτοι ήσουν υπό παρακολούθηση μονίμως. Με ζητούσε ένας θεατρώνης κι έβγαινε η Καλουτά και φώναζε: «Αυτή την κομμουνίστρια δεν τη θέλω στον θίασό μου»! Άσε τη Βέμπο, χειρότερη ήταν αυτή! «Τι θες, μωρ' συ, δω; Κατέβα κάτου» (μιμείται την επαρχιώτικη εκφορά λόγου της Βέμπο). Δεν με έχει κατεβάσει εμένα απ' τη σκηνή, από πρόβα, η Βέμπο; Τι να λέμε τώρα. Καλά, δεν έχεις διαβάσει το βιβλίο μου; Τα λέω όλα μέσα.\nΜΕΤΑΛΛΙΟ ΣΤΑΛΙΝ: Το 1951 Πρόξενος της Σοβιετικής Ένωσης στην Αθήνα ήταν ο Σεργκέιεφ. Ο Σεργκέιεφ είχε οργανώσει μια τελετή στο θέατρο ''Απόλλων'' στη Σταδίου με την προβολή μιας σοβιετικής ταινίας παρουσία των συντελεστών της. Εκεί ο Σεργκέιεφ τίμησε την Καλή Καλό με το μετάλλιο Τιμής του Στάλιν για την προσφορά της στον αγώνα κατά του ναζισμού στην Ελλάδα. Φωτό: Πάρις Ταβιτιάν / LIFO\n—Όχι, κυρία Καλό, συνειδητά δεν διαβάζω τίποτα για να γνωρίσω κι εγώ τον συνομιλητή μου κατά τη διάρκεια της συνέντευξής μας.\nΕντάξει, είναι κι αυτή μια μέθοδος, αν σου πετυχαίνει εσένα! Δέχτηκα, λοιπόν, bullying από τις εθνικοβασιλοφρονοδεξιές, μέχρι που βρέθηκαν η Ηρώ Χαντά, ο Αυλωνίτης, ο Κυριάκος Μαυρέας και ο Ορέστης Μακρής. Εντάξει, η Χαντά ήταν πάμπλουτη αλλά από πεποίθηση τα 'χε αφήσει όλα στο Κομμουνιστικό Κόμμα, και μαζί αυτοί οι τρεις-τέσσερις άλλοι άνθρωποι με πήραν στον θίασό τους και μου έδωσαν δουλειά.\n—Στην Ικαρία πώς βρεθήκατε εξόριστη;\nΕίμαστε το 1947 μες στον Εμφύλιο και οι συλλήψεις γίνονταν η μία μετά την άλλη. Εκεί να φχαριστιόταν η ψυχή σου συλλήψεις! Παίζαμε την επιθεώρηση «Το παρδαλό κατσίκι» κι έβλεπα κάθε βράδυ δύο τύπους να παρακολουθούν όρθιοι την παράσταση. «Αυτοί είναι καλόπαιδα», σκεφτόμουν, «Καλή, ετοιμάσου»! Μοιραζόμουν το καμαρίνι με τη Δάφνη Σκούρα και δυο-τρεις άλλες από τον θίασο Βέμπο, χωρίς τη Βέμπο, που ήταν σε περιοδεία στην Αμερική. Αν ήταν η Βέμπο, δεν θα ήμουν εγώ, αλλά ευτυχώς που ήταν εκεί ο Τραϊφόρος, ο οποίος με ήξερε από μωρό και μ' αγαπούσε. Στο «Παρδαλό κατσίκι» έπαιζαν οι πέντε άσοι: ο εξαίρετος Φιλιππίδης της οπερέτας, ο Μαυρέας, ο Κοκκίνης, ο Αυλωνίτης και ο Μακρής. Για πρώτη φορά είχε γραφτεί «Σύμπραξη Καλής Καλό» κι εγώ έκανα χαρούλες, αλλά, από την άλλη, βλέποντας τις καθημερινές συλλήψεις, είχα ετοιμάσει ένα βαλιτσάκι με εσώρουχα και τα βασικά και το 'χα πάντα στο καμαρίνι μου. Στο διάλειμμα, μεταξύ δύο παραστάσεων ‒διότι είχαμε την τύχη να παίζουμε δύο παραστάσεις ημερησίως‒, έρχονται πάνω τα καλόπαιδα: «Κυρία Καλό, έρχεστε μαζί μας δυο λεπτάκια; Μια ερώτηση θα σας κάνουν». Απαντώ: «Ξέρω την ερώτηση που θα μου κάνουν, την έχω έτοιμη τη βαλίτσα μου». «Μα, δεν χρειάζεται» μου κάνουν αυτοί. Ήταν και παλιάνθρωποι δηλαδή, αλλά εγώ επέμενα και είχα και την κόρη μου μωρό παιδί. Έρχονται ξοπίσω μου στην Ασφάλεια η Ρένα Ντορ, ο Κοκκίνης και ο Μακρής. Θυμάμαι και τα ονόματα, διοικητής ήταν τότε ο Ρακιντζής. «Κυρία Καλό, ξέρετε πολύ καλά γιατί είστε εδώ» μου λέει. «Θα σας δώσω ένα χαρτάκι να υπογράψετε να τελειώνουμε». «Τι να υπογράψω;» ρωτάω εγώ. «Την ατίμωσή μου; Εγώ έχω μία ιδέα και στην Ισπανία για μία ιδέα εκτέλεσαν και τον Λόρκα. Αν νομίζετε ότι κι εδώ πέρα μπορείτε να εκτελείτε για μια ιδέα τον κόσμο, τότε σκοτώστε με». Ο καημένος ο Κοκκίνης να μου λέει: «Έλα, παιδάκι μου, μια υπογραφή είναι, μισό γραμμάριο μελάνης κάνει». Ο δε Ορέστης Μακρής: «Την Μπουμπουλίνα θες να μου παραστήσεις; Βάλε εκεί την υπογραφή να βγάλουμε την παράσταση» (γέλια). Εγώ, όμως, αισθανόμουν όχι Μπουμπουλίνα αλλά κι εγώ δεν ξέρω τι. Ζαν Ντ' Αρκ!\n—Και καλά κάνατε.\nΘα πρόδιδα την ιδέα μου; Δεν είμαστε καλά! Ξέρεις τι κατάλαβα όμως μετά και το έγραψα κιόλας; Το Κόμμα μάς είχε ποτίσει, μας είχε κάνει πλύση εγκεφάλου. «Μην τύχει και βάλεις υπογραφή, είναι προδοσία». Δηλαδή, όταν υπέγραψα στην Ικαρία και γύρισα και με ξαναπιάσανε κι άφησα το μωρό μου στη μητέρα μου στις Φυλακές Αβέρωφ, η οποία ήταν κατηγορούμενη εις θάνατον, να μην υπέγραφα; Να το μεγάλωνε το παιδί μου η γειτονιά; Σήμερα, που έχουν περάσει τόσες δεκαετίες, δεν αισθάνομαι καμία ντροπή, απεναντίας αισθάνομαι ντροπή για το Κόμμα και την πλύση εγκεφάλου! Πόσοι ήρωες έφυγαν γι' αυτό το γραμμάριο μελάνης; Μου άλλαξε κανείς εμένα την ψυχή μου, τα πιστεύω μου; Εκατό υπογραφές να βάλεις, λοιπόν, τι έγινε; Αυτό, δυστυχώς, ήταν το μεγάλο λάθος του ΚΚΕ και πήρε πάρα πολύ κόσμο στον λαιμό του.\n—Σήμερα πώς το κρίνετε το ΚΚΕ; Ας αφήσουμε κατά μέρος την κυβέρνηση του ΣΥΡΙΖΑ.\nΑυτός ο καημένος ο Κουτσούμπας κάτι προσπαθεί να κάνει, αλλά εγώ έχω κρατήσει μια κουβέντα που μου είχε πει ο Φλωράκης! Ήμασταν πάρα πολύ δεμένοι με τον Χαρίλαο, άσχετα με το αν εγώ στη διάσπαση ακολούθησα τον Κύρκο και το ΚΚΕ Εσωτερικού. «Γιατί παραιτήθηκες;», τον είχα ρωτήσει τον Φλωράκη, «και μας έφερες αυτή την ποντικομαμή την Παπαρήγα; Τι είναι αυτή τώρα;».\n—Την αδικείτε την Αλέκα, νομίζω.\nΜα, ξέρεις πόσους άφησε άνεργους με το Πάμε-Πάμε; Να κλείνει τα βαπόρια και να μην κατεβαίνουν οι τουρίστες καλοκαιρινή σεζόν; Τι σόι πολιτική είναι αυτή; Έστειλε όλες τις μικρές επιχειρήσεις σε Βουλγαρία και Αλβανία κι έχασαν εδώ οι εργάτες το μεροκάματό τους!\n—Τι σας απάντησε, τελικά, ο Φλωράκης τότε;\nΌτι είδε στην τηλεόραση τον Μπρέζνιεφ να τον κρατάνε δύο όταν κατέβαινε απ' το αεροπλάνο στο Παρίσι και δεν μπορούσε να φανταστεί έτσι τον εαυτό του. «Κάτσε, ρε Χαρίλαε», του είπα εγώ, «μια χαρά άντρας, δύο μέτρα, καλά βαστάς, πώς θα καταντήσεις έτσι κι εσύ;». Του τα 'πα, αλλά καταδίκασε το Κόμμα κι αυτός. Η μεγάλη κουβέντα όμως που μου είπε αυτή ήταν: «Το Κόμμα εμείς οι ίδιοι θα το καταστρέψουμε, αν δεν εγκαταλείψουμε την ξύλινη γλώσσα μας!».\n—Ο Κύρκος ήταν άλλη περίπτωση, έτσι;\nΑ, ο Κύρκος ήταν ο Άγιος Κύρκος! Ο Φλωράκης ήταν αυτός που ήτανε, βλάχος, ωραίος, που τα 'λεγε σταράτα, τη βαθιά καλλιέργεια όμως ο Κύρκος την είχε! Ήταν λόγιος, άνθρωπος του πνεύματος, είχαν και μεγάλη φιλία με τον Μάνο Χατζιδάκι, μπορούσες να κάνεις κουβέντες σε βάθος μαζί του. Τους τελευταίους μήνες πριν πεθάνει από διάχυτο καρκίνο η γυναίκα του, που την είχε στο σπίτι κατάκοιτη, πηγαίναμε εναλλάξ μερικές συντρόφισσες και του σιδερώναμε τα πουκάμισα.\nΤον Ρίτσο τον είχα συναντήσει, μεγάλο πια, και μου είπε: «Καλούλα, δεν αντέχω άλλο, με σέρνουν». Ξέρεις τι θα πει αυτό; Το Κόμμα τον έστυβε, τον τράβαγε εδώ κι εκεί. Πίστεψέ με, εκείνη τη στιγμή σιχάθηκα και το Κόμμα και τα πάντα, αφού δεν έχει καμιά ανθρωπιά προκειμένου να εξυπηρετήσει τον σκοπό του.\n—Πόσο σας λείπουν όλοι αυτοί οι άνθρωποι, κυρία Καλό;\nΠάρα πολύ! Ιδιαίτερα ξέρεις ποιοι; Όχι τα μεγάλα κεφάλια, οι τιτλούχοι, αλλά οι απλοί άνθρωποι με τους οποίους συνεργαζόμουν στο θέατρο.\n—Ξέρετε τι με έχει εντυπωσιάσει; Τόση ώρα μιλάμε για τα κομμουνιστικά ιδεώδη, τους αγώνες σας, αλλά παρακάμπτουμε τους ανθρώπους του σιναφιού σας.\nΚαμία σχέση! Τους προσπερνάω όλους αυτούς που γι' άλλους είναι μύθοι. Άκουσε να σου πω, είχα την ατυχία να προέρχομαι από μεγαλοαστική οικογένεια. Διψούσα, όμως, για μάθηση και στα 12-13 μου μιλούσα πολλές ξένες γλώσσες. Όταν συγχρωτιζόμουν με τον Βόκοβιτς ή τον Κατράκη, μπορούσα να μπαίνω σε βαθιές συζητήσεις. Τι να έλεγα με τη Βέμπο, τη Βεμπάρα, που άμα άνοιγε το στόμα της είχε το χυδαιότερο υβρεολόγιο; Η Καλουτά δεν ήταν έτσι, δεν έβριζε, αλλά ειρωνευόταν και ήταν τρομερά ανταγωνιστική και μικρόψυχη. Αν έπαιζες μαζί της στη σκηνή, μπορεί να φορούσε μια τεράστια ουρά στο φόρεμα για να περάσει από μπροστά σου και να σε κρύψει απ' τον κόσμο.\nΕσύ τώρα θα φύγεις. Εγώ θα ξεντυθώ και θα κάτσω έξω στο μπαλκόνι. Θα βάλω τον ανεμιστήρα να με φυσάει λιγάκι και θα πιάσω για ώρες να λύνω σταυρόλεξα. Τηλεόραση δεν βλέπω, μόνο ειδήσεις μία φορά κάθε μέρα, αφού έχει γεμίσει κι αυτή από άσχημες και άθλιες φάτσες.\n—Κάτι που μπορεί να μην είχαν οι πιο λαϊκοί κωμικοί σαν τον Αυλωνίτη.\nΠώς να ανταγωνιζόταν εμένα ο Αυλωνίτης; Καλός άνθρωπος ήτανε και είχε μεγάλο καλαμπούρι. Υπήρχαν όμως κι άλλοι, κακοί άνθρωποι: ο Γιώργος Γαβριηλίδης με τη Μαρίκα Κρεβατά, που μόλις τα είχαν φτιάξει, λίγο πριν παντρευτούν, έπαιζαν μαζί και μου έκαναν τον βίο αβίωτο από καθαρή ζήλια της Κρεβατά. Φορούσα έναν φιόγκο στο νούμερο και με τράβηξε ο Γαβριηλίδης να μη βγω να χαιρετήσω, που γινόταν χαμός από το χειροκρότημα! Τελικά, βγήκα και του 'μεινε ο φιόγκος στο χέρι!\n—Έχετε και μία δυσάρεστη ιστορία με τη Ρένα Βλαχοπούλου νομίζω.\nΑ, καλά είσαι! Παιδιά μου, ο κόσμος έβλεπε τους ηθοποιούς στο θέατρο και τον κινηματογράφο και νόμιζε πως ήταν ίδιοι με τους ρόλους τους, οι καλοί οι κωμικοί κ.λπ. Δεν ήταν έτσι! Η εικόνα τους δεν είχε καμία σχέση με την πραγματικότητα. Να σου πω και για τη Βλαχοπούλου. Η γυναίκα αυτή ήταν αφόρητα τσιγκούνα. Στις πρεμιέρες κρυβόταν για να μη δώσει πουρμπουάρ στα παιδιά που μας έφερναν τα λουλούδια. Κανείς δεν είχε δει το φράγκο της, ούτε και τα καφενεία των θεάτρων. Έφερνε πάντα τον καφέ από το σπίτι της! Φρικτή ήτανε!\n—Εντούτοις δεν είχατε τσακωθεί ποτέ.\nΚαλέ, μόνο; Την είχα χαστουκίσει τότε που παίζαμε στο «Σαμπάνια και ρετσίνα». Τότε ήμασταν τρεις συνθιασάρχες, Βλαχοπούλου - Χατζηχρήστος - Καλή Καλό. Είχε έρθει να μας δει ο πρωθυπουργός, ο Καραμανλής. Όπως συνηθιζόταν, ανέβαιναν μετά οι επίσημοι προσκεκλημένοι να συγχαρούν τους ηθοποιούς. Κάποια στιγμή ζήτησαν οι φωτορεπόρτερ να βγάλουμε μια φωτογραφία με τον πρωθυπουργό ‒ ακόμα έχω τη φωτογραφία αυτή που κρατάω αγκαζέ τον Καραμανλή. Η οποία φωτογραφία, όπως καταλαβαίνεις, την επομένη μπήκε στα «Νέα», στην ειδική σελίδα που είχαν με τα καλλιτεχνικά του Μαμάκη. Είναι Κυριακή και μπαίνω στο θέατρο πριν αρχίσει η παράσταση. Διασχίζω τη σκηνή ‒ αυτηνής το καμαρίνι ήταν πάνω και το δικό μου κάτω. Μαζί μου είχα και τη Γιουλίτσα μου, που δεν είχε σχολείο. Σαν να τη βλέπω τώρα τη Βλαχοπούλου: κρεμιόταν απ' την κουπαστή και την ακούω να λέει σε μια άλλη συνάδελφο για να τ' ακούσω εγώ: «Δεν μου λες, εσύ δεν έκανες νυχτιά με τους δημοσιογράφους για να σου βάλουν τη φωτογραφία σου με τον Καραμανλή;».\n—Συγγνώμη που το ρωτάω έτσι, αλλά εννοούσε «εσύ δεν πηδήχτηκες με τους δημοσιογράφους»;\nΜάλιστα! Αυτήν τη γλώσσα χρησιμοποιούσε! Έλα όμως που την προηγούμενη εβδομάδα την είχαν πιάσει μέσα σ' ένα αμάξι στη λεωφόρο Συγγρού για προσβολή της δημοσίας αιδούς!\n—Τι έκανε δηλαδή και την έπιασαν;\nΑυτό που φαντάζεσαι, το 'χαν γράψει και οι εφημερίδες της εποχής! Γυρνάω λοιπόν και της λέω: «Εγώ έβγαλα μια φωτογραφία μπροστά σε όλο τον κόσμο. Τουλάχιστον εμένα δεν με πιάσαν για προσβολή της δημοσίας αιδούς!». Κλείνομαι στο καμαρίνι μου και κατεβαίνει αυτή επιθετική. Γυρνάω και της τραβάω ένα χαστούκι που ήταν όλο δικό της: «Δε ντρέπεσαι λίγο! Δεν σεβάστηκες ούτε το παιδί μου, που το 'χω μαζί μου»! Κι ήμασταν φίλες, παρακαλώ πολύ, και δεμένες μάλιστα. Δεν ξαναμιλήσαμε έκτοτε.\nΓυρίζαμε απ' την εξορία οι κομμουνιστές και δεν είχαμε πού την κεφαλήν κλίναι. Μια ζωή κυνηγημένοι απ' το επίσημο κράτος. Αν είχες δικό σου σπίτι, ήταν καλά, χωνόσουν, καίτοι ήσουν υπό παρακολούθηση μονίμως. Με ζητούσε ένας θεατρώνης κι έβγαινε η Καλουτά και φώναζε: «Αυτή την κομμουνίστρια δεν τη θέλω στον θίασό μου»! Άσε τη Βέμπο, χειρότερη ήταν αυτή! «Τι θες, μωρ' συ, δω; Κατέβα κάτου» (μιμείται την επαρχιώτικη εκφορά λόγου της Βέμπο). Δεν με έχει κατεβάσει εμένα απ' τη σκηνή, από πρόβα, η Βέμπο; Τι να λέμε τώρα. Φωτό: Πάρις Ταβιτιάν / LIFO\n—Παρ' όλα αυτά, ενώ η Βλαχοπούλου ακόμα μπαίνει στα σπίτια όλων μέσω των ταινιών της, εσείς δεν κάνατε σχεδόν καθόλου κινηματογράφο.\nΠοτέ δεν με τράβηξε ο κινηματογράφος και τώρα μετανιώνω που δεν εισπράττω ποσοστά από ταινίες που μπορεί να είχα γυρίσει. Μια-δυο ταινίες είχα κάνει, αλλά θεωρώ καλύτερη τις «Ερωτικές ιστορίες» του Καψάσκη, σπονδυλωτή ταινία, σε σενάριο της Λούλας Αναγνωστάκη. Εκεί είχαμε παίξει με τη Βουγιουκλάκη, τον Διαμαντόπουλο, την Παΐζη, τον Κούρκουλο. Παίζεται ακόμα στα κρατικά κανάλια, θεωρείται από πολλούς μία από τις καλύτερες ταινίες της Βουγιουκλάκη. Φιλία δεν είχαμε ποτέ με την Αλίκη, αλλά πάντα θα πέρναγα να τη χαιρετήσω από το καμαρίνι της ή κάναμε χαρές όποτε βλέπαμε η μία την άλλη σε εκδηλώσεις στον Αστέρα και αλλού.\n—Γενικά, δεν κάνατε φιλίες με ανθρώπους του χώρου σας.\nΌχι, ποτέ. Πίστεψέ με, ο καλύτερός μου φίλος, που με πούλησε μετά από τριάντα χρόνια κολλητής φιλίας, ήταν ένας πολιτευόμενος με τη Νέα Δημοκρατία. Είχε κλάψει στους ώμους μου, ήξερε τα μύρια όσα της ψυχής μου. Τον έπιασα σε ένα τηλεφώνημα να με κουτσομπολεύει. Μου γκρέμισε όλη μου την πίστη για τον άνθρωπο, δεν φαντάζεσαι την απογοήτευσή μου.\n—Είστε απόλυτη ως άνθρωπος, άμα σας κάνουν τη «στραβή»;\nΚατεβάζω ρολά με τη μία! Τελείωσε, δεν ξανανεβαίνουν.\n—Αυτό πάλι προϋποθέτει να έχεις βαθιά αυτογνωσία σχετικά με το αν είσαι κι εσύ σωστός ή όχι απέναντι στους άλλους.\nΣαφώς. Δεν μπορείς να είσαι εσύ ακέραιος και ο άλλος να 'ναι μισός.\n—Θεωρείτε ότι έχετε βλάψει άνθρωπο σε μια τόσο μεγάλη πορεία ζωής;\nΕίναι δυνατόν να μην έχουμε κάνει λάθη; Αλλά λάθη που να 'χουν κάνει κακό στους άλλους, όχι, δεν νομίζω. Εκτός, βέβαια, από κάτι ερωτευμένους, στους οποίους δεν ήμουν διατεθειμένη να ενδώσω. Και να το γράψεις αυτό, ποτέ δεν έκανα σχέση ερωτική με ανθρώπους του χώρου. Και τις τρεις φορές από έρωτα και συναίσθημα παντρεύτηκα, αλλά με εξωθεατρικούς άντρες.\n—Με την απόσταση τόσων χρόνων επίσης, θα λέγατε ότι έχετε συγχωρήσει τους βασανιστές σας στην Ικαρία;\nΔεν έχω συγχωρέσει την τότε πολιτική των φασιστών και της δεξιάς. Πώς να συγχωρέσω τον Κανταράκια, που τον λέγαμε Καθικάκια, και που για να πάω να κάνω ένα μπάνιο στον Άγιο Κήρυκο έπρεπε να πάρω ειδική άδεια από τη Χωροφυλακή; Όχι, αυτό δεν το συγχωρώ!\n—Φοράτε έναν μεγάλο σταυρό στον λαιμό σας. Ως κομμουνίστρια είστε θρησκευόμενη, χριστιανή;\nΒεβαίως. Συνειδητά πιστεύω σε μια μεγάλη δύναμη της φύσης που λέγεται αύρα, ψυχικό σθένος, αόρατη δύναμη.\n—Εδώ όμως έχουμε κάτι πιο συγκεκριμένο, τον Εσταυρωμένο.\nΠιστεύω στην Παναγία και στον Χριστό γιατί υπήρξαν.\n—Ως ιστορικά πρόσωπα; Βεβαίως.\nΧωρίς σταυρό δεν μπορώ. Δεν το κάνω από επίδειξη, αλλά νιώθω την ανάγκη να κουβαλάω πάνω μου έναν σταυρό. Όπως πιστεύω στον Λένιν, στον Μπαλζάκ και στον Βολταίρο, έτσι πιστεύω στον Χριστό και στην Παναγία!\n—Μου αρέσει όπως τα λέτε, αλλά πως την «παλεύατε» με κομμουνιστές της σειράς σας, που ούτε ν' ακούσουν δεν ήθελαν για Χριστούς και Παναγίες;\nΑπό μικρό παιδί τίποτα δεν με επηρέαζε επ' αυτού. Με θυμάμαι να κάνω τον σταυρό μου και πρωί και βράδυ, αυτό μόνο. Ίσως είχα ισχυρή προσωπικότητα και δεν κρατιόμουν απ' την αθεΐα των άλλων συντρόφων. Η μητέρα μου, βέβαια, δεν ήταν έτσι, δεν είχε ιδιαίτερη θρησκευτική συνείδηση, αλλά για να το ξεκαθαρίσω κι αυτό, μέχρι σήμερα ούτε εγώ πηγαίνω στην εκκλησία. Πιστεύω πολύ στο μάτι, στην κακή ενέργεια, στον αρνητισμό του άλλου. Πρώτη φορά πήγα στην εκκλησία και ζήτησα από τον παπα-Χαράλαμπο να με ξεματιάσει.\n—Μιλήστε μου λίγο και για τα χρόνια της χούντας.\nΔυστυχώς, τα χρόνια της χούντας είναι συνδεδεμένα με τη μεγαλύτερη τραγωδία που έχω βιώσει στη ζωή μου (σ.σ. βαριανασαίνει). Παραμονή Πρωτοχρονιάς του '73 έχουμε πάει με τον τρίτο και τελευταίο μου άντρα, καπετάνιο στο επάγγελμα, να παίξουμε χαρτιά σε φιλικό σπίτι. Επιστρέφοντας τα ξημερώματα ακούμε ένα «μπαμ» και γκρεμίζεται όλο το σπίτι. Και μαζί με το σπίτι γκρεμίστηκε και το παιδί μου! Ολόκληρη η αριστερή πλευρά του Χρήστου μου εξαφανίστηκε!\n—Τι συνέβη ακριβώς δηλαδή;\nΟ Χρήστος μου από έξι ετών είχε αρχίσει να πειραματίζεται με τη χημεία, να φτιάχνει ξίδι, σαπούνια κ.λπ. Σε ένα από τα πειράματά του, λοιπόν, ανατινάχτηκε και ο ίδιος! Του 'φυγε το χεράκι του, το ένα του ματάκι. Από το '73 μέχρι το '87 που έφυγε, στα 27 του, δεν υπήρξε πόλη της Ευρώπης με κλινική ή νοσοκομείο που να μην πήγαμε. Ο άντρας μου έτρεξε μέχρι ένα σημείο, δεν άντεξε, χωρίσαμε και το τράβηξα όλο μόνη μου.\n—Το παιδί όλα αυτά τα χρόνια «λειτουργούσε» βιολογικά;\nΑπόλυτα. Ήταν τυφλό και έδωσε προφορικές εξετάσεις στο υπουργείο, όπου πέρασε με υποτροφία ‒ και όχι μόνο. Ο Βαρώτσος τον πήρε στην ομάδα του που έφτιαξε το μηχάνημα ΒΑΝ, τον σεισμογράφο. Ήταν ο πρώτος που πήρε κομπιούτερ μεγάλο σαν δωμάτιο στην Αθήνα του 1979 -80. Έρχονταν ο Βαρώτσος με το team του και συμβουλεύονταν έναν 19χρονο. Για τον Αϊνστάιν της Ελλάδας τον είχανε όλοι! Δεν είναι τυχαίο ότι τα εξάμηνα από τον θάνατό του τα έκανε το πανεπιστήμιο.\n—Πόσο έχετε αγωνιστεί στη ζωή σας, κυρία Καλό, είναι τρομερό πραγματικά.\nΠούλησα τα πάντα για το παιδί μου, γι' αυτό σήμερα περνάω δύσκολα. Έδωσα κτήματα, σπίτια, πούλησα και τη σχολή που είχα ανοίξει στα τέλη του '60. Βοήθησε και ο Βαρδινογιάννης, με τον οποίο έχουμε στενή συγγένεια. Πήγαμε στο Λονδίνο και ο Χρήστος έμεινε στην ίδια κλινική, στο ίδιο δωμάτιο όπου είχε μείνει και η Ελίζαμπεθ Τέιλορ όταν είχε κάνει την τραχειοτομή μετά από πνευμονία. Σκέψου τι κλινική ήτανε! Τι σημασία έχουν όλα αυτά, τα λέω για να δεις τι λεφτά έχουν ξοδευτεί για έναν και μοναδικό σκοπό, τη βελτίωση της ζωής του Χρήστου μου. Όλο το αποθεματικό που είχαμε με τον άντρα μου έφυγε. Τα δε κοσμήματα έφευγαν με το κιλό! Τελικά, το παιδί μου έφυγε σε μια νύχτα, στα 27 του. Είχε καταρρεύσει ο οργανισμός του από τα φάρμακα και τις επεμβάσεις. Σάββατο βράδυ μου παραπονέθηκε για αιματουρία και ένα 24ωρο μετά έφυγε. Σηψαιμική νεφροπάθεια, είχαν σαπίσει οι νεφροί του και δεν το πήραμε χαμπάρι.\n—Πώς να ξεπεραστεί αυτή η πληγή, κυρία Καλό;\nΜε τίποτα δεν ξεπερνιέται, πιστέψτε με, με τίποτα. Μετά τα εννιάμερα, πήρα τη γραμματέα μου με τη μικρή της οικογένεια και πήγα στην Αστυπάλαια. Έζησα για έξι χρόνια σαν απόλυτη ερημίτισσα! Τότε η Αστυπάλαια είχε τριακόσιους κατοίκους. Το μοναδικό σπίτι πάνω στον λόφο εγώ το 'χα νοικιάσει για να βλέπω το λιμάνι και την Πορταΐτισσα απέναντι. Έκανα παρέες με τους εκεί Αθηναίους, τον αστυνόμο, τον γιατρό. Είχα πάρει και μια βάρκα, πήγαινα για ψάρεμα, κολυμπούσα, ξεχνιόμουν.\n—Πάλι καλά που είχατε κάνει νωρίς-νωρίς και την κόρη σας από τον πρώτο γάμο.\nΤην κόρη μου την είχα στείλει στα 18 της στην Ελβετία να κάνει μεταπτυχιακό. Γνώρισε τον Βάλτερ, τον πρώτο της άντρα, ένα πολύ καλό και πολύ όμορφο παιδί από τη Ζυρίχη, αλλά χώρισε γρήγορα, καθώς είναι αψίκορη. Έχοντας και δικό της εισόδημα, ξαναπαντρεύτηκε τον Χάραλντ, που είναι μαζί του πλέον 35 χρόνια.\n—Θα έχετε και εγγόνια, λοιπόν.\nΌχι, ευτυχώς. Γιατί ευτυχώς; Γι' αυτό σου τη χαρακτήρισα αψίκορη! Έπαιρνε ένα παπάκι, το χαιρόταν, μετά από μια βδομάδα: «πάρ' το, μαμά».\n—Ένα παιδί, όμως, δεν θα ήταν παπάκι ούτε κοτοπουλάκι.\nΔεν είσαι καλά! Ζωή να 'χει το πουλάκι μου, αλλά το παιδί θα μου το άφηνε εμένα, να 'σαι σίγουρος! Είναι ζωγράφος αυτή εκεί τώρα, κάνει εκθέσεις, είναι αναγνωρισμένη. Μιλάμε στο τηλέφωνο, πιο πολύ με τον Χάραλντ, τον άντρα της. Με το που έρχονται στην Ελλάδα, περνάνε κατευθείαν στους Φούρνους Ικαρίας, δεν μένουν Αθήνα. Πήγαινα κι εγώ και τους έβλεπα, αλλά τα τελευταία χρόνια δεν βγαίνω οικονομικά για να το κάνω. Πάντως, το ότι δεν φούνταρα αμέσως μετά τον θάνατο του γιου μου πιστεύω ότι το οφείλω στην κόρη μου. Με τον Χρήστο είχαμε τελείως άλλη σχέση. Ήταν με ένα χεράκι και μου έλεγε: «Μανούλα, να σε τρίψω, να σου ρίξω βεντούζες;».\n—Δεν μπορώ να μη σας ρωτήσω και για τη συμμετοχή σας στην τηλεόραση, π.χ. στη «Λάμψη» του Φώσκολου.\nΌταν αποφάσισα να μαζέψω τα κομμάτια μου και να γυρίσω από το νησί, είχα συνειδητά αποκοπεί από το θέατρο και δεν επιθυμούσα επανασύνδεση. Με διευκόλυναν ο Φώσκολος και ο Μανουσάκης, που μου έδωσαν ρόλους στην τηλεόραση. Ο Φώσκολος με «αυτοκτόνησε» γιατί ζήτησα παραπάνω χρήματα, με «εξετέλεσε». Μάλιστα, επειδή αυτός έγραφε τα σενάρια και δεν ερχόταν στα γυρίσματα, ρωτούσα τον σκηνοθέτη: «Δεν μου λες, πώς να πεθάνω, με ανοιχτά ή κλειστά μάτια;» κι αυτός μου απαντούσε: «Αν πεθάνεις με ανοιχτά μάτια, πεθαίνεις μια και καλή. Πέθανε, λοιπόν, με κλειστά μάτια καλύτερα, διότι Φώσκολος είναι αυτός, μπορεί να σε αναστήσει σε επόμενα επεισόδια» (γέλια). Το τι γέλια έχουμε κάνει με τη Δανδουλάκη! Αυτοσχεδιάζαμε στις ατάκες και σερνόμασταν χάμω από τα γέλια! Έχει τρομερή αίσθηση του χιούμορ η Δανδουλάκη, να το ξέρετε! Είχε κι ένα άλλο καλό η Δανδουλάκη, δεν παράτησε το θέατρο ενόσω έπαιζε στη «Λάμψη», εν αντιθέσει με τον Χρήστο Πολίτη που τον «έφαγε» ο Δράκος, γιατί είχε παρατήσει όλα τα άλλα. Και μιλάμε για έναν εξαίρετο ηθοποιό, που τον είχα δει στον πιο καταπληκτικό «Ιππόλυτο» στο Ηρώδειο! Μια ταφόπλακα ήταν τελικά η «Λάμψη» για τους ηθοποιούς της, όπως ταφόπλακα ήταν και το Εθνικό Θέατρο. Δεν ήμουν κι εγώ πρωταγωνίστρια για πέντε χρόνια με το ΚΘΒΕ; Έπαιζα ένα έργο μία στο τόσο, δεν υπήρχε δουλειά.\n—Με το Τέχνης του Κουν δεν είχατε ποτέ σχέσεις;\nΌχι, αν και τον Κουν τον ήξερα, είχαμε γνωριστεί. Τον θεωρώ καταστροφέα της αρχαίας τραγωδίας και θα σας πω γιατί. Ήθελε να κάνει τα δικά του, υποτίθεται μοντέρνα, και δυστυχώς σήμερα έχει αφήσει επιγόνους. Η «κουνική» γραμμή λέει να καταργήσουμε κάθε παράδοση, όπως τώρα οι ανόητοι αυτοί θέλουν να καταργήσουν τα εθνικά σύμβολα για να μη θυμίζει τίποτα την Ελλάδα! Τα ίδια έκανε και ο Κουν, ήθελε να καταργήσει οτιδήποτε θύμιζε αρχαίο θέατρο ή αρχαία τραγωδία ή αρχαία κωμωδία. Για μένα, και μιλάω εντελώς προσωπικά, τραγωδία χωρίς τα αρχαία κοστούμια δεν είναι τίποτα! Με συγχωρείς πάρα πολύ, αλλά όταν εγώ πηγαίνω στην Επίδαυρο και βλέπω μπλουτζίν, ψηλά καπέλα και αυτοκίνητα επί σκηνής, το θεωρώ την απόλυτη ξεφτίλα του αρχαίου ελληνικού θεάτρου.\n—Είναι τρομερά συντηρητική αυτή η άποψη, κυρία Καλό.\nΌχι, τι θα πει συντηρητική; Είναι σαν να μου αλλάζεις τα πρόσωπα του Χριστού και της Παναγίας! Δεν θέλω, αφού έτσι τα μάθαμε, έτσι τα ξέρουμε, τι να κάνουμε τώρα;\n—Καλύτερα τότε να μην ξαναπατήσετε στην Επίδαυρο, δεν θα περάσετε καλά.\nΜα, δεν πάω! Από τότε έχω να πάω, από τις παραστάσεις του Κουν! Στην Ελλάδα, δυστυχώς, οι σχολές θεάτρου καταστρέφουν τα ταλέντα και οδηγούν στη γραμμή δημιουργίας ιδιωτικών σχολών. Βλέπαμε από παλιά κάποιον και λέγαμε αυτός είναι «κουνικός» ή «ροντηρικός» ή «μουζενιδικός». Αλλοιώνονταν τα ταλέντα που έβγαιναν. Μόνο ο Κωστής Μιχαηλίδης άφηνε ελεύθερους τους ηθοποιούς του! Κάποτε είχα τσακωθεί με τον Αλέξη Σολομό, με τον οποίο ήμασταν πολύ φίλοι, μέχρι που έφυγε το χρυσό μου. Έπρεπε να πω το κείμενο του Μπρεχτ, έκανα μια πόρνη που έλεγε «σε γράφω στον πισινό μου», αλλά ξέρεις ποια λέξη...\n—«Στον κώλο μου» εννοείτε.\nΝαι, αυτό. Να, είδες; Ντρέπομαι να το πω. Έλα όμως που εγώ δεν είχα πει στη ζωή μου κανέναν κακό λόγο ως κόρη καλής οικογενείας. «Θα το πεις» μου έλεγε ο Σολομός. «Δεν μπορώ, Αλέξη μου» του απαντούσα κι αυτός συνέχιζε: «Μα, θα αλλάξεις το κείμενο του Μπρεχτ;». Δεν το είπα, αλλά και ο Σολομός δεν με μίσησε, παραμείναμε αγαπημένοι.\nΣτο τελευταίο συνέδριο του Συνασπισμού μάς είχε καλέσει ο Αλαβάνος μαζί με τον Λυκούργο Καλλέργη στο Στάδιο Ειρήνης και Φιλίας για να μας παρουσιάσει το παιδί-θαύμα, το νέο αστέρι της πολιτικής. Κοιταχτήκαμε με τον Καλλέργη ‒καλή του ώρα‒ και μου είπε: «Τι είναι αυτό;». «Το αυγό του φιδιού» του απαντάω! «Αυτός», του λέω, «Λυκούργο μου, θα φάει τον Συνασπισμό και όλους μας μαζί». «Ναι», μου απαντάει, «ρε, Καλή, έτσι τον κόβω κι εγώ».\n—Ζείτε στην Κυψέλη, κυρία Καλό, εδώ που έμεναν και οι συγχωρεμένες Σπεράντζα Βρανά και Ζωή Φυτούση.\nΕίμαι γέννημα θρέμμα Αθηναία, Κυψελιώτισσα. Με τη Σπεράντζα δεν κάναμε παρέα, αλλά ήταν απ' τους λίγους συναδέλφους που αγαπούσα πολύ. Ούτε με τη Φυτούση ήμασταν φίλες, αλλά είχαμε δουλέψει μαζί κι έχω καλές μνήμες. Η Σπεράντζα πάντως δεν ήταν κουτσομπόλα, δεν σε σχολίαζε πισώπλατα, μια χαρά κοίταγε τη ζωή της και δεν έδινε σημασία στους άλλους. Πρώτα απ' όλα αυτοσαρκαζόταν, ίδιον ευφυών ανθρώπων. Μπορεί να έβγαινε άφτιαχτη, απεριποίητη στη σκηνή, αν δεν κοιταζόταν τελευταία στιγμή. Μια φορά παίζαμε μαζί στο Ακροπόλ και της έσπασε μια σούστα. Μας φώναζε: «Μια παραμάνα, βρε παιδιά, βγαίνω, βγαίνω» (γέλια). Ήταν ωραίος άνθρωπος η Σπεράντζα!\n—Σας άρεσαν ανέκαθεν οι χύμα άνθρωποι;\nΝαι, οι ντόμπροι, οι ευθείς, καθαροί άνθρωποι!\n—Τελικά, κυρία Καλό, στη ζωή σας ποτέ δεν φοβηθήκατε να πείτε ευθαρσώς τη γνώμη σας. Αυτό είναι, θα έλεγα, το βασικό σας χαρακτηριστικό.\nΕδώ δεν φοβήθηκα να την πω στον Ζαχαριάδη, για ποιον άλλο να φοβόμουν; Είχε έρθει από την εξορία στην Ελλάδα για να δει τους συντρόφους του. Μαζευτήκαμε όλοι με την κομμουνιστική ομάδα του Θεάτρου. Εγώ θα ήμουν 17 ετών τότε. Μπαίνει μέσα, σηκώθηκαν όλοι, χειροκρότημα. Κάτι λέει, φεύγει, όρθιοι πάλι, χειροκρότημα. Ξανάρχεται, το ίδιο! Αυτό θα έγινε άλλες πέντε-έξι φορές. Με την παιδική μου αφέλεια, όταν μας έδωσε τον λόγο, σήκωσα πρώτη-πρώτη το χέρι. «Σ' ακούμε, συντρόφισσα» μου κάνει. Λέω: «Σύντροφε Ζαχαριάδη, μπαίνεις-βγαίνεις, ξαναμπαίνεις-ξαναβγαίνεις και σηκωνόμαστε όλοι και χειροκροτάμε. Γιατί να γίνεται αυτό, μία φορά καλά δεν είναι;». Τα έχασε προς στιγμήν ο άνθρωπος και μου απάντησε ήπια: «Σωστό! Κοίτα, μικρή συντρόφισσα, άμα θες, εσύ μην το κάνεις». Οι άλλοι, όμως, οι σκληροπυρηνικοί κομμουνιστές, φώναζαν: «Διαγραφή! Έξω γρήγορα!». Με πιάνει ένα κλάμα και πάω κάτω στο υπόγειο και βρίσκω τον καθοδηγητή μου, τον μπαρμπα-Λυκούρη, θεός σχωρέστον. «Μη μου κλαις» μου κάνει. Και συνεχίζει: «Θέλεις να είσαι καλός κομμουνιστής; Θα είσαι "βλέπε - άκου - σώπα"». «Και πώς θα λέμε τη γνώμη μας;» τον ξαναρωτάω. «Μόνο εκεί όπου χρειάζεται» ήταν η απάντησή του.\n—Πώς περνάτε τον χρόνο σας σήμερα, την καθημερινότητά σας;\nΠηγαίνω στη Φωκίωνος με φίλους, καμιά φορά και στο Άλσος Γαλατσίου που είναι όμορφα. Όσο με βαστάει το σώμα μου πηγαίνω και καμιά εκδρομούλα. Οδηγώ κιόλας.\nΝαι! Γιατί πολλοί με ρωτάνε παράξενα, σαν και σένα, όταν λέω ότι οδηγώ;\n—Είναι που δεν μπορώ να οδηγήσω εγώ και ούτε πρόκειται, τόσο αγχώδης και νευρικός που είμαι.\nΑλήθεια; Εγώ, αγόρι μου, οδηγώ από 15 χρονών παιδί. Στα 16 μου ο πατέρας μου μού πήρε από τη Λιβύη ένα απ' τα χακί τζιπάκια που είχαν αφήσει οι Εγγλέζοι. Έχω κάνει και εγχείρηση καταρράκτη, μια χαρά οδηγώ, σε βεβαιώνω.\n—Με τον χρόνο που κυλάει τι σχέση έχετε, τον φοβάστε;\nΜε προβληματίζει. Έχε υπ' όψιν, είμαι σχεδόν 90 ετών. Θέλω να καλέσω τον φίλο μου τον Σπύρο Μπιμπίλα να μιλήσουμε και να του παραδώσω το αρχείο μου, όταν έρθει και μένα η ώρα μου. Βλέπεις εκεί κάτι σπανιότατους κλασικούς δίσκους που έχω με τον Φον Κάραγιαν; Και να ήταν αυτά τα βινύλια μόνο...\n—Να το κάνετε, κι εγώ έχω κληρονομήσει τη δισκοθήκη του Κούνδουρου. Αυτό τον είχατε γνωρίσει άραγε;\nΉμασταν πολύ φιλαράκια με τον λεβέντη τον Νίκο! Έχουμε κάνει μαζώξεις σ' εκείνο το υπέροχο σπίτι του στο Μετς με το Κομμουνιστικό Κόμμα! Ωραίος άνθρωπος κι αυτός, αν και από πολλούς παρεξηγημένος. Δεν τον δεχόντουσαν εύκολα τον Κούνδουρο, γιατί ήταν Κρητίκαρος, αυτός δηλαδή που ήτανε.\n—Πάντως, δεν θα έπρεπε να σας προβληματίζει τόσο ο χρόνος, αφού παραμένετε η Καλή Καλό, όλοι σας θυμούνται κάπως σαν παιδάκι.\nΜε προβληματίζει το ότι μέχρι να μπω στο σπίτι, έχω παρέα. Μόλις όμως κλείσει η πόρτα, είμαι ολομόναχη. Ξέρεις κανέναν που να θέλει να τον φιλοξενήσω, να τον ταΐζω, να τον ποτίζω, άντρα, γυναίκα, ότι να 'ναι;\n—Το εννοείτε αυτό που λέτε;\n—Καλά, κάποιον δεν μπορέσατε να βρείτε;\nΠού να απευθυνόμουν; Πήγα στην εκκλησία και μου στείλανε μία ναρκομανή. Ευτυχώς, είχα την πρόνοια να της δώσω ραντεβού στο καφενείο έξω και την κατάλαβα με την πρώτη.\n—Με συγχωρείτε, αλλά μια και το 'φερε η κουβέντα, εσείς θέλετε κάποιον για παρέα ή και για να σας κάνει τις δουλειές; Κοίτα, αν κάνει και τις δουλειές του σπιτιού, θα τον πληρώνω κιόλας. Ας είναι ένας άντρας ή μια γυναίκα που να δουλεύει κάπου τη μισή μέρα και να έρχεται εδώ τα βράδια, να κάνει ένα μπάνιο, να τρώει και να κοιμάται.\n—Σας λείπει δηλαδή η ανθρώπινη παρουσία τόσο πολύ.\nΝαι, αυτό μου λείπει, το χνότο!\n—Και να ξυπνάτε μαζί το πρωί, να πίνετε έναν καφέ, να τα λέτε.\nΜπράβο! Όπως το λες, έτσι.\n—Είστε πολύ συγκινητική και το εννοώ κι εγώ τώρα!\n—Να μια ωραία ερώτηση λίγο πριν σας αφήσω! Μιλήσαμε για Αττίκ, Ρίτσο, Ζαχαριάδη, Κύρκο και πολλούς άλλους, μύθοι ο καθένας τους. Πώς είναι για εσάς, εν έτει 2017, να πέφτετε πάνω σε άθλιες και άσχημες φάτσες;\nΔεν θα έλεγα ότι ασφυκτιώ στον ίδιο μου τον τόπο. Όχι, την αγαπάω την Ελλάδα, την αγαπάω πολύ, μα πάρα πολύ! Δεν θέλω να μου τη βιάζουν καθημερινά! Είναι τραγική η μοίρα αυτής της χώρας!\n—Μου επιτρέπετε να μεταφέρω τη συνέντευξη που μόλις μου δώσατε σε θεατρικό μονόλογο;\nΣου κάνω αντιπρόταση: μόνο αν παίξουμε σε μία σκηνή οι δυο μας, όπως ακριβώς μου πήρες τη συνέντευξη αυτή.\nAlexF 24.8.2017 | 13:53\nPrince Charming 24.8.2017 | 13:59\nΘεμος 24.8.2017 | 16:00\nκαι όμως γυρίζει 25.8.2017 | 09:14\nΣυνέντευξη-μνημείο με πολλές μαρτυρίες από την πολιτική και θεατρική ιστορία, από άνθρωπο με άποψη και χωρίς ξύλινη γλώσσα.\nΑλέκας 25.8.2017 | 17:21\nΣυγχαρητήρια! Σπουδαία συνέντευξη.


ΑΝ.Α.Σ.Α.: Και οι αναρχικοί του Κορυδαλλού για το Μάριαν Κόλα\nΑκόμη ένα κείμενο γράφτηκε με με αφορμή τη "δολοφονία" του Κόλα και την κρατική και μιντιακή προπαγάνδα σε βάρος των δραπετών της φυλακής Τρικάλων..\n«ΞΕΡΑΜΕ ΠΩΣ ΟΛΟΙ ΠΕΘΑΙΝΟΥΝΕ.ΑΛΛΑ ΥΠΑΡΧΟΥΝ ΘΑΝΑΤΟΙ ΠΟΥ ΒΑΡΑΙΝΟΥΝ ΓΙΑΤΙ ΔΙΑΛΕΓΟΥΝΕ ΟΙ ΙΔΙΟΙ ΤΟΝ ΤΡΟΠΟ» ΚΑΤΕΡΙΝΑ ΓΩΓΟΥ\nΜε συνεχή και εκτενή δημοσιογραφική κάλυψη το κυνήγι των δραπετών των Τρικάλων συνεχίζεται εδώ και τέσσερις μήνες, κρατώντας το κοινό σε αγωνία, καθώς διαθέτει όλα τα στοιχεία μίας υπερπαραγωγής : « κινηματογραφική » απόδραση, « αδίστακτους » και « αιμοσταγείς » δολοφόνους, « σκληρούς και αποφασισμένους » μπάτσους, συμπλοκές, νεκρούς και ανθρωποκυνηγητό σε ένα μεγάλο κομμάτι της ελλαδικής επικράτειας.\nΗ τέταρτη εξουσία είναι η πιο κομβική για τη λειτουργία της δημοκρατίας, καθώς μεσολαβεί μεταξύ των άλλων εξουσιών και των υπηκόων και μας υπενθυμίζει για μία ακόμη φορά τους κανόνες του παιχνιδιού : το δημοκρατικό καθεστώς δε φείδεται χρόνου, κόπου και πόρων, όταν το δόγμα της ασφάλειας πρέπει να εμπεδωθεί.\nΌλον αυτό τον καιρό οι αγχωμένοι δημοσιογράφοι από τους τόπους των επιχειρήσεων, τα ρεπορτάζ με την επιβλητική μουσική, οι συναισθηματικά φορτισμένοι χαρακτηρισμοί για τους δραπέτες, οι εικόνες πάνοπλων μπάτσων στοχεύουν σ΄ ένα πράγμα : τη δημιουργία ανατροπής στο συλλογικό υποσυνείδητο για τους κυνηγημένους δραπέτες και την αποδοχή της κρατικής παντοδυναμίας. Η μιντιακή κάλυψη των γεγονότων είναι το ίδιο χρήσιμη για την επιτυχή για το κράτος έκβαση των επιχειρήσεων, όσο και τα όπλα της αστυνομίας.\nΑκόμη και εάν κάποιοι από τους δραπέτες που βιώνουν ακόμα στιγμές ελευθερίας, καταφέρουν τελικά να ξεφύγουν με τον ένα ή τον άλλο τρόπο, θα πρέπει νε μείνει η εντύπωση πως αυτό δεν οφείλεται στην αδυναμία του κράτους αλλά στο αόρατο δίκτυο υποστήριξης που έχουν, στη βοήθεια από τον UCK ή ενδεχομένως στις μεταφυσικές τους ικανότητες. ΤΟ ΜΥΑΛΟ ΕΙΝΑΙ ΠΑΝΤΑ Ο ΣΤΟΧΟΣ.\nΌσο και εάν ξενίζει απέναντι στα ευαίσθητα ανθρωπιστικά αντανακλαστικά όσων εθελοτυφλούν, η θανατική ποινή στη δημοκρατία είναι κάτι πλήρως αποδεκτό, με μία βασική όμως διαφορά. Αποφασίζεται, διατάσσεται και επικυρώνεται όχι σε κάποιο δικαστήριο αλλά μέσα από τα δελτία ειδήσεων, αναμένοντας μόνο τον τρόπο και το χρόνο που θα καταστεί δυνατή η εκτέλεση της.\nΤο χαμόγελο που συνόδευε τις διθυραμβικές δηλώσεις του Δένδια για την παραπομπή των δραπετών στη δικαιοσύνη « αν αυτό καταστεί δυνατόν » καταδεικνύει με τον πιο απροσχημάτιστο τρόπο, τη λογική και την ηθική της εξουσίας. Μίας εξουσίας ξεφτιλισμένης που θεωρεί μεγάλη νίκη και ύψιστο κατόρθωμα, το ότι εκατοντάδες – ίσως και χιλιάδες – μπάτσοι με τη συνδρομή ειδικών δυνάμεων του στρατού και του λιμενικού, με χιλιάδες όπλα και τεχνικά μέσα στη διάθεση τους ( ελικόπτερα, σκυλιά, θερμικές κάμερες ) και εναλλασσόμενοι σε βάρδιες ( άρα ξεκούραστοι ) κατόρθωσαν - μέχρι την ώρα που γράφονται αυτές οι γραμμές – να στριμώξουν τέσσερις ανθρώπους.\nΗ απεριόριστη δίψα για την απόκτηση της ελευθερίας και η αποφασιστικότητα για τη διατήρησή της, είναι το μόνο κίνητρο που μπορεί να κάνει έναν άνθρωπο να μην παραδοθεί, έχοντας εναντίον του έναν τέτοιο συσχετισμό δυνάμεων.\nTo show όμως δεν τελειώνει με την εκτέλεση των φυγάδων. Το κράτος πρέπει να εκδικηθεί για τον εξευτελισμό που υπέστη. Πρέπει αντίστοιχα να ακολουθήσει ο εξευτελισμός των απείθαρχων και ο παραδειγματισμός όσων εξακολουθούν να μην αναγνωρίζουν την κρατική παντοδυναμία.\nΑπό την ομηρική εποχή και τη σύληση του νεκρού Έκτορα από τον Αχιλλέα ως τη σημερινή διαδικτυακή εποχή, η ταπείνωση του νεκρού αντιπάλου είναι χαρακτηριστικό της αλαζονείας της εξουσίας.\nΟι φωτογραφίες του νεκρού Κόλα αποδεικνύουν πόσο αγνές ήταν οι εποχές της ληστοκρατίας που τα κομμένα κεφάλια από τους « ωραίους των όρεων » κρέμονταν προς παραδειγματισμό στην πλατεία κάποιου χωριού. Στη ψηφιακή εποχή το μήνυμα μεταφέρεται αυτούσιο σε πρώτο χρόνο σε όποιο σημείο του κόσμου και να είμαστε μέσω της οθόνης και – το σημαντικότερο – απαλλαγμένο από το αίμα και τη δυσοσμία που συνοδεύουν την άμεση επαφή με το νεκρό σώμα. Η αρένα είναι πλέον ψηφιακή και τους κατεβασμένους αντίχειρες αντικαθιστούν τα αντίστοιχα εικονίδια στα σχόλια του κοινού. Καθαρές δουλειές!\nΜε το θάνατο του Μάριαν Κόλα το δικαστικό – αστυνομικό – σωφρονιστικό σύστημα αισθάνθηκε ότι αποκαθιστά τη χαμένη του τιμή. Αυτός είχε στοχοποιηθεί από την αρχή ως ο « εγκέφαλος », ο « αρχηγός » της ομάδας, ο πιο « αδίστακτος » και « αιμοδιψής ».\nΕμείς τον Κόλα δεν τον γνωρίσαμε προσωπικά, όπως και κανέναν από τους δραπέτες. Σκοπός μας δεν είναι φτιάξουμε αγιογραφίες ή να ηρωοποιήσουμε κάποιους. Φυσικά ούτε να γράψουμε επικήδειους, αλλά με αφορμή αυτά τα γεγονότα να μοιραστούμε κάποιες σκέψεις όσον αφορά τη διαχείριση της κατάστασης από το καθεστώς, τόσο επικοινωνιακά όσο και αστυνομικά – στρατιωτικά. Άλλωστε και οι πληροφορίες που έχουμε και εμείς από καθεστωτικά μέσα έχουν αντληθεί, διαφέρει όμως η ερμηνεία μας ως προς τα γεγονότα.\nΗ Ε.Λ.Α.Σ. είχε κάποιους ανοιχτούς λογαριασμούς με τον Κόλα από την απόδραση του από το Α.Τ. Θήβας και περισσότερους μετά την επιχείρηση στον Βύρωνα τον Φλεβάρη του 2010, όπου συνελήφθη ο Κόλα και ο Μπέμα. Τότε από πολλαπλά αστυνομικά πυρά, δηλαδή πυρά με φονική πρόθεση είχε σκοτωθεί ο Νικολά Τόντι, χωρίς φυσικά ο μπάτσος που τον σκότωσε να διωχθεί, κερδίζοντας μάλιστα, τον χαρακτηρισμό « αδίστακτος ». Την προηγούμενη ημέρα στο Μαρούσι, ο Κόλα και ένας ακόμη σύντροφος του, αφόπλισαν πλήρωμα περιπολικού και διέφυγαν.\nΤο ίδιο επιχείρησαν να πράξουν και στο Δίστομο και κατά τα φαινόμενα, το σκηνικό θα ολοκληρωνόταν αναίμακτα, εάν δεν εμφανιζόταν το δεύτερο αστυνομικό όχημα. Τόσο το περιστατικό στο Μαρούσι όσο και στο Δίστομο, δείχνουν αν μη τι άλλο ανθρώπους ψύχραιμους και κάθε άλλο παρά αιμοδιψείς. Ο καθένας καταλαβαίνει πώς πιο επικίνδυνο είναι να επιχειρήσεις να αφοπλίσεις έναν ένοπλο από το να τον σκοτώσεις.\nΆρα λοιπόν ο κοινός νους μας οδηγεί στο συμπέρασμα πως οι χαρακτηρισμοί των δημοσιογράφων για τους δραπέτες μόνο στο παιχνίδι των εντυπώσεων ανταποκρίνονται και όχι στην πραγματικότητα.\nΦυσικά οι δραπέτες είναι οπλισμένοι και φυσικά θα χρησιμοποιήσουν τα όπλα τους για να διαφύγουν εάν στριμωχτούν, όπως το έκαναν τόσες φορές σε μπλόκα και καταδιώξεις. Άλλο όμως, να πυροβολείς ένοπλους για να εξασφαλίσεις την ελευθερία σου και άλλο να εκτελείς « αδίστακτα » γενικώς και αορίστως. Γιατί άλλο που συνηγορεί με τα παραπάνω είναι ότι οι δραπέτες δεν πυροβόλησαν κάποιο πολίτη παρ΄ ότι πολλές φορές συναντήθηκαν με κάποιον.\nΗ τρέχουσα ηθική διατάζει την υποταγή στις εντολές της αστυνομίας. Η εξεγερμένη ηθική προτάσσει την ελευθερία, γελώντας ειρωνικά στις αστυνομικές εντολές.\n‘Εχοντας αυτό κατά νου οι μπάτσοι, δε διστάζουν να επιχειρήσουν σε πυκνοκατοικημένες περιοχές ( Βύρωνας ) ή σε εθνική οδό ( Ίσθμια ), αποδεχόμενοι την πιθανότητα τραυματισμών ή θανάτων τυχαία διερχόμενων ανθρώπων όπως του Ν. Τόντι και της Κ. Ζώγαλη.\nΣαν αναρχικοί δεν αποδεχόμαστε τις έννοιες του συμψηφισμού θυμάτων ή των παράπλευρων απωλειών, αυτά είναι χαρακτηριστικά της εξουσιαστικής λογικής της περιφρόνησης για τη ζωή. Μετά τις συλλήψεις στον Βύρωνα ο τότε υπουργός δημόσιας τάξης Χρυσοχοΐδης το είχε θέσει τόσο ωμά, επιβεβαιώνοντας μας : « μπορεί να σκοτώθηκε ένας πολίτης, αλλά συνελήφθησαν δύο επικίνδυνοι κακοποιοί ».\nΤα ΜΜΕ και μεγάλο μέρος της « κοινής » γνώμης χρεώνουν τους θανάτους των δύο ανθρώπων σε Βύρωνα και Ίσθμια στους δραπέτες, με το σκεπτικό ότι αυτοί αντέδρασαν, όταν κλήθηκαν από την αστυνομία να παραδοθούν. Αυτή η αντίληψη παραβλέπει πως η προάσπιση της ελευθερίας για κάποιους ανθρώπους είναι αδιαπραγμάτευτη. Παρ΄όλα αυτά, δε θα μπορούσαμε να μην επισημάνουμε πώς η ειδοποιός διαφορά στα δύο περιστατικά, είναι πως ο Τόντι εκτελέστηκε καθώς οι μπάτσοι τον μπέρδεψαν με αυτόν που ήθελαν να συλλάβουν ενώ, ο θάνατος της Ζώγαλη ήταν ατύχημα.\nΤελικά θα συμφωνήσουμε με την μιντιακή άποψη : οι δραπέτες είναι – ή ήταν – αδίστακτοι. Δεν είχαν κανέναν δισταγμό να υπερασπιστούν την τόσο δύσκολα κερδισμένη ελευθερία τους. Όπως έγραψε για τον Κόλα και ο συγκρατούμενος του Μαρούσκο, που τον γνώριζε προσωπικά : « Ο Μάριο Κόλα ήταν ένας από τους κρατούμενους – ή ομήρους – του κράτους που νόμιζες ότι κατηγορείται για δίπλωμα, ήσυχος και κύριος, η συμπεριφορά του απέναντι στους κρατούμενους ήταν γεμάτη σεβασμό, είχε όμως μία « αδυναμία », όπως όλοι όσοι έχουν βρεθεί στα τσιμεντένια δόντια του κράτους, ήθελε πάση φύση την ελευθερία του. Θα ρίσκαρε και τη ζωή του αργότερα, όχι όμως και τη ζωή των άλλων.\nΗ στρατιωτικοποίηση του καθεστώτος επελαύνει με ταχείς ρυθμούς. Όλο και πιο συχνά επιλέγονται στρατιωτικού τύπου λύσεις για διάφορα ζητήματα που εκ των πραγμάτων ή εν δυνάμει, διαταράσσουν την εύθραυστη κοινωνική ισορροπία.\nΤο τελευταίο εξάμηνο η Ε.Κ.Α.Μ. έχει αναλάβει το σπάσιμο της απεργίας των εργαζομένων του μετρό, την έφοδο σε κατειλημμένους αναρχικούς χώρους, τη σύλληψη ανθρώπων στις Σκουριές, την έρευνα και τον ξυλοδαρμό κρατουμένων σε φυλακές.\nΗ ίδια βαριά οπλισμένη και ειδικά εκπαιδευμένη μονάδα χρησιμοποιήθηκε για τόσο ανόμοιες αποστολές που στις περισσότερες δεν υπήρχε ούτε μία πιθανότητα μίας ένοπλης συμπλοκής. Ο μόνος λόγος χρήσης της, ήταν η εσωτερίκευση του φόβου και της κρατικής κατασταλτικής δύναμης.\nΟι επιχειρήσεις εναντίον των δραπετών ήταν μία πολύ καλή αφορμή για την εφαρμογή στην πράξη του δόγματος της διακλαδικότητας των ειδικών επιχειρήσεων. Για πρώτη φορά στον ελλαδικό χώρο, υπάρχει συντονισμός και δράση ειδικών δυνάμεων από διάφορα σώματα σε ευρεία χρονική και γεωγραφική έκταση. Αστυνομία, στρατός, λιμενικό καθοδηγούνται από κοινό διοικητικό κέντρο και επιχειρούν από κοινού.\nΑυτό δε σημαίνει πως η αστυνομία δεν επαρκεί για τις επιχειρήσεις. Θα ήταν αστείο να θεωρήσουμε κάτι τέτοιο, από τη στιγμή που οι ομάδες των άλλων σωμάτων είναι εξαιρετικά ολιγάριθμες και οι δύο μέχρι στιγμής ενέδρες έγιναν από αστυνομικές ομάδες. Απλά το περιστατικό είναι η αφορμή για να αναπτυχθεί το σύγχρονο δόγμα πυγμής της δημοκρατίας. Το πώς βασικές έννοιες της αστικής δημοκρατίας αναπροσαρμόζονται με το βλέμμα στραμμένο στις μελλοντικές κοινωνικές συγκρούσεις.\nΟι εχθρικές δυνάμεις λοιπόν, συσπειρώνονται, ισχυροποιούνται, εξελίσσονται και προσπαθούν να επιβάλλουν όλο και δυσμενέστερες συνθήκες. Αντιμέτωποι με αυτή την πραγματικότητα, καλούμαστε να συλλογικοποιήσουμε τις αντιστάσεις μας, να εξοπλιστούμε σ’ όλα τα επίπεδα – οργανωτικό, συνειδησιακό, υλικοτεχνικό – να εξελίξουμε και να διανθίσουμε τους τρόπους και τις μορφές του αγώνα. Να σπάσουμε τους τεχνητούς διαχωρισμούς που παράγει ο κόσμος της εξουσίας αναζητώντας τα σημεία που μπορούν να μας συνδέσουν με τους ανθρώπους που ο καθένας τους για τους δικούς του λόγους εξεγείρεται / αμφισβητεί έμπρακτα, την έννομη τάξη.\nΕίτε ατομικά, είτε συλλογικά, είτε πετάνε πέτρες στις διαδηλώσεις, είτε στρέφουν τα kalashnikov εναντίον αυτών που επιβάλλουν τη γενικευμένη ανελευθερία. Και ξεκινώντας από τα κοινά βιώματα, να χτίσουμε το συνειδητό υπόβαθρο των αλληλέγγυων σχέσεων.\nΗ αλληλεγγύη στους απόκληρους της κοινωνίας – φυλακής δεν εκφράζεται μόνον όταν δεν έχει κόστος, ως συμπαράσταση στους κρατούμενους με την προϋπόθεση να παραμένουν παθητικοί, αλλά και όταν κάποιοι ενεργοποιούνται, αποδρούν, διεκδικούν και υπερασπίζονται ένοπλα την ελευθερία τους.\nΕιδικά στην τελευταία περίπτωση, όπου άνθρωποι βρίσκονται κυριολεκτικά στο στόχαστρο και η τέταρτη εξουσία τους συκοφαντεί μέρα – νύχτα προετοιμάζοντας την εκτέλεση τους, συνενοχή στις κρατικές δολοφονίες δεν είναι μόνο οι αιμοσταγείς ιαχές του διαδικτυωμένου πλήθους αλλά και οι βολικές σιωπές.\nΠΡΩΤΟΒΟΥΛΙΑ ΑΝΑΡΧΙΚΩΝ ΑΙΧΜΑΛΩΤΩΝ ΚΟΡΥΔΑΛΛΟΥ\nΠηγή : http://bloko.gr\nΑναρτήθηκε από ΑΝ.Α.Σ.Α. στις 20:39


Σοφίτα: ένα παραμύθι μέσα στο σπίτι - At Home - Τα πάντα για το σπίτι\nΑν είστε από τους πολύ τυχερούς που έχουν σπίτι με σοφίτα, μην την αφήνετε αναξιοποίητη και μην την μετατρέπετε σε αποθηκευτικό χώρο. Η σοφίτα μπορεί πολύ εύκολα να μετατραπεί στο πιο ονειρεμένο υπνοδωμάτιο του σπιτιού σας. Άνετα μπορεί να γίνει το γραφείο, το ησυχαστήριο ή το καταφύγιό σας. Τι καλύτερο από το να κοιτάτε τα άστρα πριν κοιμηθείτε, ή να απολαμβάνετε από ψηλά το θρόισμα των φύλλων όταν θέλετε να γράψετε. Για τη δε βροχή πάνω στη στέγη… τι περισσότερο να πούμε;\n-Σοφίτα υπνοδωμάτιο σε γήινους τόνους\nΚρατήστε χαμηλούς τόνους και φτιάξτε τη σοφίτα σας υπνοδωμάτιο σε τόνους γήινους. Επιλέξτε ξύλο σε φυσική απόχρωση για τα έπιπλά σας και τα ριχτάρια σας μπεζ, καφέ και λευκά… Θα μπαίνετε μέσα στο δωμάτιο και αμέσως θα χαλαρώνετε.\n-Πάλλευκη σοφίτα για άπλετο φως\nΒάψτε πάλλευκη τη σοφίτα σας. Επιλέξτε λευκό κρεβάτι και έπιπλα. Όλα τα υπόλοιπα αξεσουάρ του χώρου ας είναι σε τόνους ασημί ή μεταλλικούς. Μοιάζει κάπως ψυχρό αλλά στην πραγματικότητα λουσμένο στο φως όπως θα είναι, θα γίνει το τέλειο υπνοδωμάτιο.\n-Σοφίτα καθιστικό γιατί όχι…\nΔεν σας λέμε να μεταφέρετε το καθιστικό σας στη σοφίτα, αλλά να φτιάξετε ένα δεύτερο για τους πολύ εκλεκτούς καλεσμένους σας. Αν έχετε θέα στη θάλασσα ή στο βουνό, μπορείτε να τοποθετήσετε ένα τριθέσιο καναπέ ακριβώς απέναντι από τα παράθυρα. Όχι τηλεόραση… Μόνο στερεοφωνικό και πολλά πολλά βιβλία.\nΑν σας αρέσει να απομονώνεστε για να γράψετε ή αν ακόμη εργάζεστε από το σπίτι ή παίρνετε δουλειά για το σπίτι, μπορείτε να φτιάξετε στη σοφίτα το ησυχαστήριό σας. Απομονωμένη καθώς είναι από το υπόλοιπο σπίτι, θα σας προσφέρει την ησυχία που χρειάζεστε για να συγκεντρωθείτε και να αυξήσετε τις επιδόσεις σας!


Απόκριες 2019 SOMBRA teen xxx filmi παίρνει οποίος πλήρη ταινία\nΔιαπιστώνω ότι οι διαφημίσεις έβγαλαν από τη σοβαρότητα συν δεν χρειαζόμουν ανθρώπους να τσεκάρουν κατά μήκος μιας διαφήμισης teen xxx filmi για να τους υποβάλουν 10 σελίδες περαιτέρω και και έτσι θα ξεχάσουν να τελειώσουν το σταθμό μου\nEero Wifi Stream 4K Teen Xxx Filmi Βίντεο Σε Κάθε Δωμάτιο\nΠιο ανατολικά, ο Tyrion και ο Varys περπατούν στους δρόμους του Meereen και μπερδεύουν το σχέδιο για την κατοχή της δημόσιας ασφάλειας χωρίς τον Daenerys. Ο βάρυς λέει ότι οι κατάσκοποί του εργάζονται σκληρά για να γίνουν μάρτυρες του ηγέτη των γιων της Άρπυιας. Δυστυχώς, ο έφηβος xxx filmi II και στη συνέχεια fleck ένα τεράστιο σύννεφο πάνω από τον καπνό και αποκαλύπτουν ότι κάποιος έχει στοιχειοθετήσει φωτιά εξ ολοκλήρου από τα πλοία της Daenerys στο λιμάνι, που σημαίνει ότι θα ζήσει για να πλεύσει για Westeros.


Καρέ-Καρέ η περιοδεία του Προέδρου της ΝΔ στη Νεμέα ~ Loutrakiblog.gr\nΚαρέ-Καρέ η περιοδεία του Προέδρου της ΝΔ στη Νεμέα, από τα μάτια μιας αναγνώστριας - νεοδημοκράτισσα....\nΕξαιρετικές εντυπώσεις άφησε η επίσκεψη Μητσοτάκη στη Νεμέα. Ο πρόεδρος της Νέας Δημοκρατίας ήταν πολύ προσιτός στον κόσμο δείχνοντας ότι βρίσκεται δίπλα στον κόσμο και συμμερίζεται τις ανάγκες του.\nΠρώτα παραβρέθηκε στο Δημαρχείο, συναντώντας τον Δήμαρχο με τον οποίο συζήτησε για όλα τα προβλήματα αλλά και για τη δυναμική της της ιστορικής περιοχής! Ύστερα επισκέφτηκε τον Οινοποιητικό Συνεταιρισμό, τους αμπελώνες στο χωριό Κούτσι και τελικά συναντήθηκε με τον κ. St. Miller στον αρχαιολογικό χώρο της Αρχαίας Νεμέας γνωρίζοντας εκτενέστερα για το αρχαίο Στάδιο!


Κορωνοϊός: Αυτός είναι ο Νο1 τρόπος μετάδοσης\nΟ κατάλληλος αερισμός των κλειστών χώρων και η κοινωνική αποστασιοποίηση παίζουν καθοριστικό ρόλο στη μείωση του κινδύνου μετάδοσης του SARS-CoV-2, σύμφωνα και με τα τελευταία στοιχεία επιστημονικών μελετών σχετικά με τους τρόπους μετάδοσης του ιού.\nΟ κορωνοϊός SARS-CoV-2 μεταδίδεται κυρίως μέσω των αερομεταφερόμενων μικροσταγονιδίων, όπως αναφέρεται σε νέα ανασκόπηση στοιχείων που δημοσιεύεται στην επιστημονική επιθεώρηση Annals of Internal Medicine.\nΣτην πρώτη περίπτωση, η ανασκόπηση καταλήγει και στο πολύ ενδιαφέρον συμπέρασμα ότι ελάχιστα είναι τα στοιχεία που να τεκμηριώνουν ότι η μετάδοση του νέου κορωνοϊού γίνεται μέσω αγγίγματος διαφόρων επιφανειών. Συνεπώς, οι ερευνητές υπενθυμίζουν ότι ο κατάλληλος αερισμός των κλειστών χώρων και η κοινωνική αποστασιοποίηση παίζουν καθοριστικό ρόλο στη μείωση του κινδύνου μετάδοσης του SARS-CoV-2.\nΟ κακός αερισμός του χώρου συντέλεσε στην συσσώρευση αερολυμάτων που είχαν παραχθεί κατά τη διάρκεια της πρόβας, όταν οι μουσικοί τραγουδούσαν εκτοξεύοντας μικροσταγονίδια στον αέρα. «Η εισπνοή των μολυσμένων αερολυμάτων μέσω του ‘κοινού αέρα’ που μοιράζονταν στον χώρο όλοι οι παρευρισκόμενοι, ήταν η κύρια πηγή μετάδοσης του κορωνοϊού», εξηγεί ο συγγραφέας της μελέτης Χοσε-Λουϊς Χιμένες, καθηγητής Χημείας στο Ινστιτούτο Έρευνας Περιβαλλοντικών Επιστημών του Πανεπιστημίου του Κολοράντο.\nΜεξικό: Στην εντατική 32χρονη γιατρός που έκανε το εμβόλιο του κορωνοϊού\nΒασιλακόπουλος: «8-9% αύξηση κρουσμάτων από το click away»\nΓεωργιάδης: «Ήξερα ότι θα κλείσουν τα μαγαζιά, αλλά δεν γινόταν να το πω»\nΣύψας: «Πολύ δύσκολοι μήνες Ιανουάριος και Φεβρουάριος»\nΘεσσαλονίκη: Χειροπέδες και πρόστιμο σε 30χρονη που διοργάνωσε κορωνοπάρτυ\nH εξωπραγματική ρήτρα που έβαλε η Ατλέτικο στο νεαρό Σταματάκη\nΠΑΟΚ: Τα τρία... 45άρια με τα 32 γκολ και τις 21 ασίστ


Ήττα με αφορμή | DOUBLE TEAM - Παναθηναϊκός | Μπάσκετ\n16 Σχόλια to “Ήττα με αφορμή”\n19 Νοεμβρίου 2011 at 10:16 πμ\nΣυμφωνώ ότι δεν χτυπήσαμε το ματς. ενδιαφερθήκαμε για το ντέρμπι και το αβανταζ στους τελικούς. Ο Ομπρα παίζει για Μάρτιο και εκείθεν…\nΩστόσο εν όψει των εξελίξεων στο ΝΒΑ, μία προσθήκη, από όποιον έχει χρήμα, μπορεί να αλλάξει τα πάντα.\nΣυνολικά, νομίζω η πιο ενδιαφέρουσα χρονιά για Euroleague (με τις υφιστάμενες και πιθανές προσθήκες από ΝΒΑ) και η λιγότερο ενδιαφέρουσα για Α1.\n19 Νοεμβρίου 2011 at 4:37 μμ\nEπειδή διάβασα κ’ το άρθρο κ’ σχόλια στο προηγούμενο post με προσοχή,το οτί υπάρχουν Παναθηνα’ι’κοί,μάλλον καλύτερα να πώ το οτί υπάρχουν άνθρωποι,που πιστεύουν οτί ο Ομπράντοβιτς έκατσε μελετημένα να χάσει από την Μπάμπεργκ είναι τουλάχιστον αστείο.Ο τύπος βρήκε αφορμή μετά από νίκη 20 πόντων να τα χώσει,έπρεπε να χάσει από Γερμανική ομάδα για να βαρέσει τα καμπανάκια;Ειδικά όταν μία εβδομάδα πρίν,είδε όλος ο κόσμος οτί η πρωτιά στον όμιλο δεν είναι τελικά κ’ μία τόσο απίθανη υπόθεση;Τες πα..\nΘα ήθελα να αναφερθώ λιγάκι κ’ στο θέμα ΝΒΑ.Είναι τελείως διαφορετικό πράγμα να κλείσεις ένα παίχτη μέχρι το lockout και διαφορετικό να τον έχεις όλη τη σεζόν.Πόσο μάλιστα,όταν έχεις πάνω από ένα μήνα μέχρι το top16 για να μπεί στη φιλοσοφία της ομάδας.Φανταστείτε την προχθεσινή Μπάμπεργκ μαζί με Νοβίτσκι.Επειδή,λοιπόν,θα μπούν ορδές πλέον,κ΄με πολύ χαμηλότερα συμβόλαια από ότι θα ερχόντουσαν για ένα τρίμηνο,νομίζω οτί μία υπερβολή,αλλά με καθαρά μπασκετικά κριτήρια,αξίζει να την κάνει ο Παυλοθανάσης…\n19 Νοεμβρίου 2011 at 11:25 μμ\nΗ Καχα πηρε Dragic!!!Οπως φαινετε ολο και περισσοτεροι NBAers θα ερχονται προς Ευρωπη.Η αληθεια ειναι πως αν ειναι σοβαρο το ενδεχομενο να μην γινει καθολου η σεζον στην Αμερικη ενας παιχτης στο 4 δεν θα μας χαλαγε.Παντως τα φετινα οικονομικα δεδομενα μαλλον μας απαγορευουν να κανουμε μεγαλα ονειρα.Το Lock Out παντως εχει βοηθησει ωστε να εχουμε μια απο τις ανταγωνιστικοτερες και πιο ενδιαφερουσες διοργανωσεις ever(προς το παρων τουλαχιστων)!!!\n20 Νοεμβρίου 2011 at 1:07 πμ\nγια να δεχτει παικτη απο το νβα ο ζοτς θα πρεπει\n1) να μεινει ολη τη σεζον ακομη κι αν αρχισει παλι το νβα\n2) να ταιριαζει στα τεχνικα χαρακτηριστικα και στην θεση που τον θελει ο ζοτς\n3) να παιρνει συγκριτικα λιγα χρηματα\n4) να δηλωσει δημοσια οτι θα ταπεινωσει το εγω του για χαρη των συστηματων της ομαδας\n5) να ξεχασει σταριλικια εξοδους λαιφσταιλ και πολλες συνεντευξεις\n6) να δεχτει την ιεραρχια της ομαδας (αρχηγος διαμαντιδης κτλ.)\n7) να ειναι προετοιμασμενος να μην παιξει ουτε δευτερολεπτο σε καποιον αγωνα αν το κρινει ο προπονητης\n8) να δεχεται το μπινελικι που πεφτει απο τον προπονητη προς τον παγκο κατα την διαρκεια του αγωνα\n9) για οσο καιρο θα παιζει στον παο να ξεχασει οτι υπαρχει νβα\n10) προσθεστε οτι αλλο θελετε\nαν δεν γινουν ολα τα παραπανω ας το ξεχασουμε δυστυχως η ευτυχως\n20 Νοεμβρίου 2011 at 10:51 πμ\nσε βρίσκω λίγο υπερβολικό ή όσα λες κατά κάποιο τρόπο εννοούνται.\nόταν λέμε για παίκτη ΝΒΑ, λέμε για παίκτη ΣΤΑΡ, λογικά στις θέσεις 4-5, που θα παίξει ΟΛΗ τη σεζον και φυσικά θα θέλει να απολαύσει μια χρονιά μπάσκετ παίζοντας στην καλύτερη ομάδα.\nο Κιριλένκο δεν παίρνει τρελά χρήματα. Δεν θα έρθει π.χ ο Ντιρκ για τα φράγκα αλλά για να παίξει μπάσκετ στην Ευρώπη. Αυτοί που θα έρθουν για τα λεφτά είναι οι Αμερικανοί, αν δεν πάνε Κίνα..\n«7) να ειναι προετοιμασμενος να μην παιξει ουτε δευτερολεπτο σε καποιον αγωνα αν το κρινει ο προπονητης να δεχεται το μπινελικι που πεφτει απο τον προπονητη προς τον παγκο κατα την διαρκεια του αγωνα»\nαυτό αυτομάτως δεν μπορεί να γίνει. Ακόμα και ο Σάρας, ο τελευταίος σουπερ σταρ που ήρθε στην ομάδα, ποτέ δεν τον θυμάμαι στην καρέκλα και τον Ζοτς να τον βρίζει.. μεταξύ τέτοιων προσωπικοτήτων, αυτά δεν συμβαίνουν.\n20 Νοεμβρίου 2011 at 12:04 μμ\nΜε λίγα λόγια, μερικοί πιστεύουμε ότι «περιττεύουν» τέτοιοι παίκτες στην ομάδα μας, επειδή θα χαλάσει η «χημεία» και θα χαθεί το…7ο.\nΠροσωπικά, χαρίζω και το 7ο και το 8ο και το 9ο αν είναι να δούμε στο ΟΑΚΑ τον Ντιρκ ή τον Πέτζα (έστω και τώρα) ή…\nΗ πεμπτουσία του αθλητισμού είναι το καλό θέαμα, όχι η ψύχωση (μεγάλε Κάτανετς…) των τίτλων.\n20 Νοεμβρίου 2011 at 9:40 μμ\nΚάτι πρέπει να γίνει με αυτό το καταραμένο τελευταίο δίλεπτο κάθε αγώνα.\nΤρίτο σερί παιχνίδι και κάναμε ΜΟΝΟ λάθη, δεν μπορούσαμε να πάρουμε ΕΝΑ ριμπάουντ, δεν μπορούσαμε να κάνουμε ΜΙΑ επίθεση σωστά.\nΝίκη με μόνο 4 πόντους ενώ μπορούσαμε τουλάχιστον και πανεύκολα με δέκα.\nΓια άλλη μια φορά αυτή η άχρηστη ομάδα του κόκκινου θίασου ήταν κωλόφαρδη, επειδή εμείς τους δώσαμε το δικαίωμα, να νομίζουν ότι μας κοντράρουνε.\nΚρίμα που αργεί το ΣΕΦ.\nΆντε να δούμε τώρα, τι θα γίνει το τελευταίο δίλεπτο στη Μάλαγα.\n20 Νοεμβρίου 2011 at 9:41 μμ\nmalakistikame agria sto telos….\nToulaxiston den tha exoume tis kwlofyllades na mas zliizoune gia tin epistrofh tou kokkinou pantokratora… mono gia ayto, aksize h shmerinh niki…\n20 Νοεμβρίου 2011 at 10:37 μμ\nKako paixnidi apo mas apenanti se enan anyparkto antipalo…\n20 Νοεμβρίου 2011 at 10:48 μμ\nAπογοητευτικό διήμερο γαμώτο…\nΥ.Γ:Θα επιμείνω στο θέμα Μάριτς.Δεν μπορώ να χωνέψω οτί είναι τρίτη αλλαγή με τον Μπατίστ σε αυτήν την κατάσταση κ’ τον Βουγιούκα με το κλασσικά αδιάφορο βλέμμα.Όταν ο τύπος μπαίνει 3ο δεκάλεπτο,πού σκατά να τον βρεί το ρυθμό;;;;\n20 Νοεμβρίου 2011 at 11:18 μμ\nρε παιδια θυμαστε χειροτερο και πιο ξενερωτο ντερμπι?το μονο που κερδισαμε ειναι οτι οι πελατες θα ζουν μεχρι τον μαη με την ψευδαισθηση οτι διεκδικουν το πρωταθλημα…..\n21 Νοεμβρίου 2011 at 8:33 πμ\nΚάποιος πρέπει να πει στον Καλάθη ότι λει απ απ’ τα αριστερά με δεξί χέρι και φαλτσάκια, επιτρέπεται το πολύ μέχρι τους παμπαίδες…\nΟ Smith θέλει εντατικά μαθήματα στις περιστροφές στην άμυνα. Που ‘σαι ρε Ντίνο…\nΌπως και ο Λόγκαν να μάθει ότι αν στην άμυνα πας να περάσεις πίσω από το σκριν που σού γίνεται, τότε πάει, τον έχασες τον παίχτη σου…\n21 Νοεμβρίου 2011 at 8:55 πμ\nσυνοψίζω από τα σχόλια σας..\n-από τα χειρότερα ντερμπι\n-ΑΝΥΠΑΡΚΤΟΣ ο Ολυμπιακος. το παιχνίδι θύμιζε αγώνα Α1 που απλά μας κόντραραν.\n-τραγική η ομάδα μας. πρέπει να σεβόμαστε έναν μεγάλο αντίπαλο αλλά όχι και έτσι. Το παιχνίδι ήταν για 20 πόντους διαφορά με μία στοιχειώδη συγκέντρωση. Γιατί να ρισκάρουμε μία διαφορά 4 πόντων αντί 15?\n-γιατί έχω την εντύπωση ότι ο Ομπράντοβιτς προσπαθεί να μας κρατήσει σε χαμηλότερο επίπεδο από αυτό που μπορούμε πραγματικά? φοβάται τον εφησυχασμό?\n21 Νοεμβρίου 2011 at 12:12 μμ\nΠολύ νερόβραστο το παιχνίδι, αντικειμενικά. Από τους απέναντι δεν περίμενα και κάτι καλύτερο βέβαια, αλλά ήμασταν κι εμείς για τα θηρία. Θυμάμαι κι άλλα παιχνίδια που μπορεί επιθετικά να ήταν κι ακόμα χειρότερα οι 2 ομάδες, αλλά τουλάχιστον υπήρχε κάποια ένταση, μία δυναμική, ένα σασπένς, κάτι ρε γαμώτο … Το χθεσινό ήταν πολύ σούπα ! Πάντως, είναι συνηθισμένο, όταν μία ομάδα παίζει τόσο χάλια, όπως ο Ολυμπιακός χθες, να επηρεάζεται και το παιχνίδι και της άλλης ομάδας, και να είναι και το δικό της παιχνίδι μέτριο έως κακό.\nΌσον αφορά το θέμα της προσθήκης ενός ακόμη παίχτη, εξ αφορμής του lock out, θα πρέπει να ληφθούν υπόψη τα εξής δεδομένα. 1) οι θέσεις ξένων και κοινοτικών είναι καλυμμένες (Σάρας, Λόγκαν, Μάριτς, Σάτο, Σμιθ, Μπατίστ), άρα κάποιος θα πρέπει να μείνει έξω, 2) το καλοκαίρι έγινε ολόκληρος χαμός για να μειωθεί το μπάτζετ, Νίκολας και Φώτσης έφυγαν για τον σκοπό αυτό, και οι περισσότεροι από τους παίχτες που έμειναν δέχτηκαν μείωση στα συμβόλαιά τους. Νέα προσθήκη παίχτη και μάλιστα από το ΝΒΑ, για συμβόλαιο μέχρι το τέλος της χρονιάς (αν δεν λυθεί το lock-out) θα σημαίνει επιβάρυνση κοντά 1,5-2 εκατομμυρίων (μαζί με την εφορία και την ασφάλεια). Δεν είμαι καθόλου σίγουρος ότι τα αδέλφια θέλουν να μπουν σε αυτήν την διαδικασία. Και το κυριότερο, ίσως, δεν είμαι καθόλου σίγουρος (μάλλον το αντίθετο) ότι θα ήθελε κι ο Ζοτς έναν καινούργιο παίχτη στην ομάδα, που δεν έχει κάνει προετοιμασία μαζί με την ομάδα, που θα αργήσει να προσαρμοστεί, που ουσιαστικά θα είναι περαστικός, και επομένως κανείς δεν μπορεί να ξέρει πόσο πολύ θα έχει το μυαλό του εδώ ή στην άλλη πλευρά του Ατλαντικού.\nΠάντως, αν υποθέσουμε ότι όλα τα παραπάνω προβλήματα μπορούν να ξεπεραστούν (εγώ το θεωρώ σχεδόν αδύνατον, να πω την αμαρτία μου), πιστεύω ότι μόνο κάποιος με εμπειρία από την Ευρώπη θα «κολλούσε» στην ομάδα. Κι αν είναι να παίξω κι εγώ το παιχνίδι με τα ονόματα, και θεωρήσουμε ότι κοιτάμε για 4άρια ή ελαφριά 5άρια, που να μπορούν να παίξουν κυρίως μακριά από το καλάθι, θα στεκόμουν περισσότερο ανάμεσα σε Ντιρκ, Στογιάκοβιτς, Σκόλα, Μπαρνιάνι, Βέσελι.\n21 Νοεμβρίου 2011 at 2:43 μμ\nπολύ εύστοχα όσα λέει ο stoiko.\nκάτι άσχετο, αυτός ήταν που άρεσε στον Ζοτς πριν κάποια χρόνια?\n21 Νοεμβρίου 2011 at 3:40 μμ\nσερτζιο λεονε και εχετλος πολυ σωστοι στις παρατηρησεις τους . αλλες εποχες αυτο το παιχνιδι θα ηταν για 20 ποντους διαφορα . αλλα ακομα και ο φετινος παο , ο προ τσσκα , το ειχε για 15 ποντους σιγουρα . ο μετα τσσκα παο κατι εχει παθει και δεν μπορω να το εξηγησω . δυο ερωτηματα για τον τρισμεγιστο κοουτς μας . ο πολυ καλος χτες σαρας δεν επρεπε να παιξει στα 2 τελευταια καυτα λεπτα ? ο οχι αρνητικος μαριτς δεν επρεπε να παιξει παραπανω απο 9 λεπτα , ειδικα εφοσον ο μπατιστ ηταν σε πολυ ασχημη κατασταση ?\n19 Νοεμβρίου 2011 at 1:39 πμ


ΜΑΚΑΡΘΟΥΡ - ΓΟΥΕΣΤΕΡΝ ΓΙΟΥΝΑΙΤΕΝΤ ΠΡΟΓΝΩΣΤΙΚΑ (14-01-2022)\nΜΑΚΑΡΘΟΥΡ – ΓΟΥΕΣΤΕΡΝ ΓΙΟΥΝΑΙΤΕΝΤ ΠΡΟΓΝΩΣΤΙΚΑ 14-01-2022\nΣτις 10:45 οι ομάδες ΜΑΚΑΡΘΟΥΡ και ΓΟΥΕΣΤΕΡΝ ΓΙΟΥΝΑΙΤΕΝΤ θα κοντραριστούν για τη διοργάνωση Α' ΑΥΣΤΡΑΛΙΑΣ ΑΥΣΤΡΑΛΙΑ.\nΣτους παρακάτω πίνακες θα δείτε τα στατιστικά για τον αγώνα ΜΑΚΑΡΘΟΥΡ – ΓΟΥΕΣΤΕΡΝ ΓΙΟΥΝΑΙΤΕΝΤ, τις φόρμες των ομάδων, την μεταξύ τους προϊστορία και τους επόμενους αγώνες, όπως και Head2Head. Επίσης, υπάρχει πίνακας με βαθμολογία Α' ΑΥΣΤΡΑΛΙΑΣ ΑΥΣΤΡΑΛΙΑ και στατιστικά του πρωταθλήματος.\nΜΑΚΑΡΘΟΥΡ - ΓΟΥΕΣΤΕΡΝ ΓΙΟΥΝΑΙΤΕΝΤ ΣΤΟΙΧΗΜΑ\nΜΑΚΑΡΘΟΥΡ: Στα τελευταία δέκα παιχνίδια έχει φέρει ως αποτελέσματα: 5 νίκες (2.25), 2 ισοπαλίες (3.40), 1 ήττα (3.50) σε όλες τις διοργανώσεις που αγωνίστηκε. Στο παραπάνω σύνολο των αναμετρήσεων έχει επαληθεύσει 3 φορές το over 2.5 (2.16) και 5 φορές το under 2.5 (2.16).\nΓΟΥΕΣΤΕΡΝ ΓΙΟΥΝΑΙΤΕΝΤ: Στα δέκα πιο πρόσφατα παιχνίδια σε όλες τις διοργανώσεις έφερε τα ακόλουθα αποτελέσματα: 6 νίκες (3.50), 0 ισοπαλίες (3.40), 4 ήττες (2.25). Στις δέκα αυτές αναμετρήσεις μέτρησε 2 φορές το over 2.5 (2.16) και 8 φορές το under 2.5 (2.00).\n2.25 3 3.3 7.48%\n2.1 3.4 3.5 5.31%\nΜέσος όρος 2.18 3.20 3.40 6.23%\n1.69 2.16 5.18%\nΜέσος όρος 1.85 1.98 4.49%\n1.33 1.38 1.64 52.07%\nΜέσος όρος 1.33 1.38 1.64 52.07%\n1.68 2.2 4.74%\nΜέσος όρος 1.68 2.2 4.74%\nΑυστραλία: FFA Cup\n26/12/2021 Μακάρθουρ Σίδνεϊ ΦΚ (0-2) 0-3 Η\n19/12/2021 Μακάρθουρ Νιουκάστλ Τζετς (0-1) 2-1 Ν\n11/12/2021 Σίδνεϊ Γουόντερερς Μακάρθουρ (0-0) 0-2 Ν\n08/12/2021 Σίδνεϊ ΦΚ Μακάρθουρ (0-0) 0-0 Ι\n05/12/2021 Μακάρθουρ Σέντραλ Κόουστ Μάρινερς (1-0) 1-0 Ν\n27/11/2021 Σίδνεϊ ΦΚ Μακάρθουρ (0-1) 0-1 Ν\n21/11/2021 Μακάρθουρ Ουέλινγκτον Φίνιξ (0-1) 1-1 Ι\n13/11/2021 Newcastle Olympic Μακάρθουρ (0-2) 0-3 Ν\n26/01/2022 Μακάρθουρ Περθ Γκλόρι (0-0) 0-0\n06/02/2022 Ουέλινγκτον Φίνιξ Μακάρθουρ (0-0) 0-0\n13/02/2022 Μπρισμπέιν Ρορ Μακάρθουρ (0-0) 0-0\n19/02/2022 Μακάρθουρ Αδελαΐδα Γιουν. (0-0) 0-0\n26/02/2022 Νιουκάστλ Τζετς Μακάρθουρ (0-0) 0-0\n04/03/2022 Μέλμπουρν Βίκτορι Μακάρθουρ (0-0) 0-0\n13/03/2022 Μακάρθουρ Σίδνεϊ Γουόντερερς (0-0) 0-0\n19/03/2022 Σέντραλ Κόουστ Μάρινερς Μακάρθουρ (0-0) 0-0\n26/03/2022 Μακάρθουρ Μέλμπουρν Σίτι (0-0) 0-0\n02/04/2022 Σίδνεϊ ΦΚ Μακάρθουρ (0-0) 0-0\n15/04/2022 Μακάρθουρ Μπρισμπέιν Ρορ (0-0) 0-0\n23/04/2022 Μακάρθουρ Μέλμπουρν Βίκτορι (0-0) 0-0\n01/05/2022 Μακάρθουρ Νιουκάστλ Τζετς (0-0) 0-0\n08/04/2022 Αδελαΐδα Γιουν. Μακάρθουρ (0-0) 0-0\n19/04/2022 Γουέστερν Γιουνάιτεντ Μακάρθουρ (0-0) 0-0\n26/12/2021 Μέλμπουρν Βίκτορι Γουέστερν Γιουνάιτεντ (2-0) 3-1 Η\n17/12/2021 Γουέστερν Γιουνάιτεντ Αδελαΐδα Γιουν. (1-0) 1-0 Ν\n11/12/2021 Γουέστερν Γιουνάιτεντ Μπρισμπέιν Ρορ (0-0) 1-0 Ν\n04/12/2021 Μέλμπουρν Σίτι Γουέστερν Γιουνάιτεντ (0-1) 0-1 Ν\n26/11/2021 Γουέστερν Γιουνάιτεντ Περθ Γκλόρι (0-0) 1-0 Ν\n20/11/2021 Γουέστερν Γιουνάιτεντ Μέλμπουρν Βίκτορι (0-0) 0-1 Η\n26/08/2020 Μέλμπουρν Σίτι Γουέστερν Γιουνάιτεντ (0-0) 2-0 Η\n23/08/2020 Μπρισμπέιν Ρορ Γουέστερν Γιουνάιτεντ (0-1) 0-1 Ν\n19/08/2020 Γουέστερν Γιουνάιτεντ Μέλμπουρν Σίτι (0-1) 1-3 Η\n07/08/2020 Γουέστερν Γιουνάιτεντ Σίδνεϊ Γουόντερερς (2-0) 5-3 Ν\n01/03/2020 Γουέστερν Γιουνάιτεντ Σέντραλ Κόουστ Μάρινερς (4-2) 6-2 Ν\n16/02/2020 Γουέστερν Γιουνάιτεντ Μπρισμπέιν Ρορ (0-0) 0-1 Η\n26/01/2020 Γουέστερν Γιουνάιτεντ Αδελαΐδα Γιουν. (2-3) 3-4 Η\n19/01/2020 Γουέστερν Γιουνάιτεντ Σέντραλ Κόουστ Μάρινερς (3-0) 3-0 Ν\n15/08/2020 Σίδνεϊ ΦΚ Γουέστερν Γιουνάιτεντ (0-1) 1-2 Ν\n12/08/2020 Περθ Γκλόρι Γουέστερν Γιουνάιτεντ (0-1) 0-2 Ν\n02/08/2020 Νιουκάστλ Τζετς Γουέστερν Γιουνάιτεντ (1-0) 1-0 Η\n25/07/2020 Μέλμπουρν Βίκτορι Γουέστερν Γιουνάιτεντ (0-1) 1-2 Ν\n07/03/2020 Αδελαΐδα Γιουν. Γουέστερν Γιουνάιτεντ (1-3) 1-5 Ν\n29/01/2022 Γουέστερν Γιουνάιτεντ Μέλμπουρν Σίτι (0-0) 0-0\n05/02/2022 Μέλμπουρν Βίκτορι Γουέστερν Γιουνάιτεντ (0-0) 0-0\n12/02/2022 Σίδνεϊ ΦΚ Γουέστερν Γιουνάιτεντ (0-0) 0-0\n20/02/2022 Γουέστερν Γιουνάιτεντ Σίδνεϊ Γουόντερερς (0-0) 0-0\n26/02/2022 Περθ Γκλόρι Γουέστερν Γιουνάιτεντ (0-0) 0-0\n05/03/2022 Γουέστερν Γιουνάιτεντ Νιουκάστλ Τζετς (0-0) 0-0\n12/03/2022 Σίδνεϊ ΦΚ Γουέστερν Γιουνάιτεντ (0-0) 0-0\n19/03/2022 Γουέστερν Γιουνάιτεντ Μέλμπουρν Σίτι (0-0) 0-0\n26/03/2022 Μπρισμπέιν Ρορ Γουέστερν Γιουνάιτεντ (0-0) 0-0\n02/04/2022 Γουέστερν Γιουνάιτεντ Σέντραλ Κόουστ Μάρινερς (0-0) 0-0\n16/04/2022 Γουέστερν Γιουνάιτεντ Περθ Γκλόρι (0-0) 0-0\n23/04/2022 Αδελαΐδα Γιουν. Γουέστερν Γιουνάιτεντ (0-0) 0-0\n30/04/2022 Σέντραλ Κόουστ Μάρινερς Γουέστερν Γιουνάιτεντ (0-0) 0-0\nΡεκόρ 2Ν-1Ι-1Η H N N I 40%-20%-20%\nO/U 1,5 3O-1U O O U O 60%-20%\nO/U 2,5 2O-2U O O U U 40%-40%\nO/U 3,5 0O-4U U U U U 0%-80%\nΗμ. με περ. γκολ 1ο ημ.: 2 2ο ημ.: 1 Ισοπ.: 1\n1 (20%) 0 (0%) 0 (0%) 0 (0%) 0 (0%) 0 (0%) 1 (20%) 1 (20%) 1 (20%)\nΡεκόρ 1Ν-0Ι-3Η H H N H 20%-0%-60%\n2 (40%) 1 (20%) 1 (20%)\nΡεκόρ 2Ν-1Ι-1Η H N I N 40%-20%-20%\nO/U 0,5 3O-1U O O U O 60%-20%\nO/U 1,5 1O-3U U O U U 20%-60%\nΡεκόρ 3Ν-1Ι-0Η N I N N 60%-20%-0%\nO/U 1,5 2O-2U O U U O 40%-40%\n0 (0%) 0 (0%) 0 (0%) 0 (0%) 1 (20%) 1 (20%) 0 (0%) 0 (0%) 2 (40%)\nΡεκόρ 2Ν-2Ι-0Η I I N N 40%-40%-0%\nO/U 0,5 2O-2U U U O O 40%-40%\nO/U 1,5 1O-3U U U U O 20%-60%\nΡεκόρ 2Ν-2Ι-0Η N I I N 40%-40%-0%\nO/U 0,5 2O-2U O U U O 40%-40%\nΡεκόρ 5Ν-2Ι-1Η H N N I N N I N 50%-20%-10%\nO/U 1,5 5O-3U O O O U U U O O 50%-30%\nO/U 2,5 3O-5U O O U U U U U O 30%-50%\nO/U 3,5 0O-8U U U U U U U U U 0%-80%\nGG/NG 2G-6N N G N N N N G N 20%-60%\nΗμ. με περ. γκολ 1ο ημ.: 4 2ο ημ.: 2 Ισοπ.: 2\n1 (10%) 0 (0%) 0 (0%) 0 (0%) 1 (10%) 1 (10%) 1 (10%) 1 (10%) 3 (30%)\n1 (10%) 1 (10%) 1 (10%) 2 (20%) 1 (10%) 1 (10%) 1 (10%)\nΡεκόρ 3Ν-2Ι-3Η H H I I N N H N 30%-20%-30%\nO/U 0,5 6O-2U O O U U O O O O 60%-20%\nO/U 1,5 2O-6U O U U U U U U O 20%-60%\n6 8 2 2 0 0\n2 (20%) 3 (30%) 2 (20%) 1 (10%)\nΡεκόρ 4Ν-3Ι-1Η H N N I I I N N 40%-30%-10%\nO/U 0,5 5O-3U O O O U U U O O 50%-30%\nO/U 1,5 2O-6U U O O U U U U U 20%-60%\n3 (30%) 2 (20%) 1 (10%) 1 (10%) 1 (10%)\nΡεκόρ 2Ν-1Ι-1Η H N N I 20%-10%-10%\nO/U 1,5 3O-1U O O U O 30%-10%\nO/U 2,5 2O-2U O O U U 20%-20%\nO/U 3,5 0O-4U U U U U 0%-40%\n1 (10%) 0 (0%) 0 (0%) 0 (0%) 0 (0%) 0 (0%) 1 (10%) 1 (10%) 1 (10%)\nΡεκόρ 1Ν-0Ι-3Η H H N H 10%-0%-30%\n2 (20%) 1 (10%) 1 (10%)\nΡεκόρ 2Ν-1Ι-1Η H N I N 20%-10%-10%\nO/U 0,5 3O-1U O O U O 30%-10%\nO/U 1,5 1O-3U U O U U 10%-30%\nΡεκόρ 3Ν-1Ι-0Η N I N N 30%-10%-0%\nO/U 1,5 2O-2U O U U O 20%-20%\n0 (0%) 0 (0%) 0 (0%) 0 (0%) 1 (10%) 1 (10%) 0 (0%) 0 (0%) 2 (20%)\nΡεκόρ 2Ν-2Ι-0Η I I N N 20%-20%-0%\nO/U 0,5 2O-2U U U O O 20%-20%\nO/U 1,5 1O-3U U U U O 10%-30%\nΡεκόρ 2Ν-2Ι-0Η N I I N 20%-20%-0%\nO/U 0,5 2O-2U O U U O 20%-20%\nΡεκόρ 5Ν-0Ι-5Η H H N N H N N H N H 50%-0%-50%\n4 (40%) 0 (0%) 0 (0%) 3 (30%) 0 (0%) 1 (10%) 0 (0%) 0 (0%) 2 (20%)\n0-1 1-0 2-0 2-1 3-1\nΡεκόρ 3Ν-4Ι-3Η H H N I H N I I N I 30%-40%-30%\nΡεκόρ 3Ν-5Ι-2Η N I I N I I N H I H 30%-50%-20%\nΡεκόρ 6Ν-0Ι-4Η N N H N H N H N N H 60%-0%-40%\n6 6 1 2 1 2\n0-1 1-0 1-3 2-1 5-3 6-2\nΡεκόρ 4Ν-4Ι-2Η N I H I I N H N N I 40%-40%-20%\n0-0 0-1 1-0 2-0 4-2\nΡεκόρ 3Ν-4Ι-3Η I N I N H I H I N H 30%-40%-30%\n0-0 0-1 1-0 1-1 1-2 2-0 3-3\nΡεκόρ 6Ν-0Ι-4Η H H N H N N N H N N 60%-0%-40%\nGG/NG 5G-5N G G N N N G N N G G 50%-50%\n3 (30%) 0 (0%) 0 (0%) 1 (10%) 0 (0%) 0 (0%) 0 (0%) 0 (0%) 6 (60%)\n0-1 0-2 1-0 1-2 1-5 2-0 2-1 3-1\nΡεκόρ 6Ν-1Ι-3Η H H N I N N N H N N 60%-10%-30%\nΡεκόρ 3Ν-6Ι-1Η N I I H I I N I I N 30%-60%-10%\n1 Μέλμπουρν Βίκτορι 1 7 14 4 2 1 12-8 4 2 1 1 7-5 3 2 1 0 5-3\n2 Μακάρθουρ 1 6 13 4 1 1 7-5 4 2 1 1 4-5 2 2 0 0 3-0\n3 Γουέστερν Γιουνάιτεντ 2 7 12 4 0 3 6-6 4 3 0 1 3-1 3 1 0 2 3-5\n4 Μέλμπουρν Σίτι 2 7 10 2 4 1 12-11 5 2 2 1 8-7 2 0 2 0 4-4\n5 Σέντραλ Κόουστ Μάρινερς 2 5 9 3 0 2 7-4 2 2 0 0 4-0 3 1 0 2 3-4\n6 Σίδνεϊ ΦΚ 2 7 9 2 3 2 8-7 4 1 2 1 5-5 3 1 1 1 3-2\n7 Αδελαΐδα Γιουν. 3 8 8 1 5 2 11-9 4 1 2 1 9-6 4 0 3 1 2-3\n8 Ουέλινγκτον Φίνιξ 3 7 7 2 1 4 6-15 3 2 0 1 4-4 4 0 1 3 2-11\n9 Σίδνεϊ Γουόντερερς 3 6 6 1 3 2 7-9 3 0 2 1 2-4 3 1 1 1 5-5\n10 Νιουκάστλ Τζετς 3 5 5 1 2 2 10-8 2 1 0 1 5-2 3 0 2 1 5-6\n11 Μπρισμπέιν Ρορ 3 6 5 1 2 3 3-7 2 1 1 0 1-0 4 0 1 3 2-7\n12 Περθ Γκλόρι 3 5 4 1 1 3 4-4 1 0 1 0 1-1 4 1 0 3 3-3\nΣύνολο αγώνων 38\nΆσοι 17 44.74%\nΙσοπαλίες 12 31.58%\nΔιπλά 9 23.68%\nΆσοι ημίχρονο 11 28.95%\nΙσοπαλία ημίχρονο 19 50.00%\nΔιπλά ημίχρονο 8 21.05%\nΣύνολο τερμάτων 93\nΜ.Ο. Γκολ εκτός 1.05\nΜ.Ο. Γκολ ανά αγωνιστική 8.45\nUnder 1,5 γκολ 11 28.95%\nOver 1,5 γκολ 27 71.05%\nUnder 2,5 γκολ 19 50.00%\nOver 2,5 γκολ 19 50.00%\nUnder 3,5 γκολ 29 76.32%\nOver 3,5 γκολ 9 23.68%\nΓκολ/Γκολ 18 47.37%\nNo Γκολ 20 52.63%\n1/1 10 26.32%\n1/X 1 2.63%\nX/1 6 15.79%\nX/X 7 18.42%\nX/2 6 15.79%\n2/1 1 2.63%\n2/X 4 10.53%\n2/2 3 7.89%\n0-1 11 28.95%\n2-3 18 47.37%\n4-6 9 23.68%\n1 Μακάρθουρ 4 0 1 6-4 12 H N N N N\n2 Γουέστερν Γιουνάιτεντ 3 0 2 5-5 9 H H N N N\n3 Σέντραλ Κόουστ Μάρινερς 3 0 2 7-4 9 N N H H N\n4 Μέλμπουρν Βίκτορι 2 2 1 8-8 8 I N I N H\n5 Σίδνεϊ ΦΚ 2 2 1 8-6 8 I N N H I\n6 Μέλμπουρν Σίτι 1 3 1 8-8 6 I I I N H\n7 Μπρισμπέιν Ρορ 1 2 2 2-5 5 N I H I H\n8 Αδελαΐδα Γιουν. 1 2 2 8-6 5 I I N H H\n9 Σίδνεϊ Γουόντερερς 1 2 2 7-9 5 I H H N I\n10 Νιουκάστλ Τζετς 1 2 2 10-8 5 H N I I H\n11 Περθ Γκλόρι 1 1 3 4-4 4 H H N H I\n12 Ουέλινγκτον Φίνιξ 1 0 4 3-13 3 N H H H H\n1 Γουέστερν Γιουνάιτεντ 3 0 1 3-1 9 N N N H\n2 Μέλμπουρν Σίτι 2 2 1 8-7 8 I I N H N\n3 Μέλμπουρν Βίκτορι 2 1 1 7-5 7 I N H N\n4 Μακάρθουρ 2 1 1 4-5 7 H N N I\n5 Σέντραλ Κόουστ Μάρινερς 2 0 0 4-0 6 N N\n6 Ουέλινγκτον Φίνιξ 2 0 1 4-4 6 N H N\n7 Σίδνεϊ ΦΚ 1 2 1 5-5 5 I N I H\n8 Αδελαΐδα Γιουν. 1 2 1 9-6 5 I N H I\n9 Μπρισμπέιν Ρορ 1 1 0 1-0 4 N I\n10 Νιουκάστλ Τζετς 1 0 1 5-2 3 N H\n11 Σίδνεϊ Γουόντερερς 0 2 1 2-4 2 H I I\n12 Περθ Γκλόρι 0 1 0 1-1 1 I\n1 Μέλμπουρν Βίκτορι 2 1 0 5-3 7 I N N\n2 Μακάρθουρ 2 0 0 3-0 6 N N\n3 Σίδνεϊ ΦΚ 1 1 1 3-2 4 N H I\n4 Σίδνεϊ Γουόντερερς 1 1 1 5-5 4 I H N\n5 Γουέστερν Γιουνάιτεντ 1 0 2 3-5 3 H H N\n6 Σέντραλ Κόουστ Μάρινερς 1 0 2 3-4 3 H H N\n7 Περθ Γκλόρι 1 0 3 3-3 3 H H N H\n8 Αδελαΐδα Γιουν. 0 3 1 2-3 3 I H I I\n9 Μέλμπουρν Σίτι 0 2 0 4-4 2 I I\n10 Νιουκάστλ Τζετς 0 2 1 5-6 2 H I I\n11 Ουέλινγκτον Φίνιξ 0 1 3 2-11 1 H H H I\n12 Μπρισμπέιν Ρορ 0 1 3 2-7 1 I H H H\n1 Μέλμπουρν Βίκτορι 4 2 1 12-8 14 I N I N H N N\n2 Μακάρθουρ 4 1 1 7-5 13 H N N N N I\n3 Γουέστερν Γιουνάιτεντ 4 0 3 6-6 12 H H N N N N H\n4 Μέλμπουρν Σίτι 2 4 1 12-11 10 I I I N H I N\n5 Σέντραλ Κόουστ Μάρινερς 3 0 2 7-4 9 N N H H N\n6 Σίδνεϊ ΦΚ 2 3 2 8-7 9 I N N H I H I\n7 Αδελαΐδα Γιουν. 1 5 2 11-9 8 I I N H H I I I\n8 Ουέλινγκτον Φίνιξ 2 1 4 6-15 7 N H H H H N I\n9 Σίδνεϊ Γουόντερερς 1 3 2 7-9 6 I H H N I I\n11 Μπρισμπέιν Ρορ 1 2 3 3-7 5 N I H I H H\n12 Περθ Γκλόρι 1 1 3 4-4 4 H H N H I\n1 Νιουκάστλ Τζετς 3.60 5 5 0\n2 Μέλμπουρν Σίτι 3.29 7 5 2\n3 Ουέλινγκτον Φίνιξ 3.00 7 5 2\n4 Μέλμπουρν Βίκτορι 2.86 7 5 2\n5 Σίδνεϊ Γουόντερερς 2.67 6 2 4\n6 Αδελαΐδα Γιουν. 2.50 8 4 4\n7 Σέντραλ Κόουστ Μάρινερς 2.20 5 2 3\n8 Σίδνεϊ ΦΚ 2.14 7 3 4\n9 Μακάρθουρ 2.00 6 2 4\n10 Γουέστερν Γιουνάιτεντ 1.71 7 2 5\n11 Μπρισμπέιν Ρορ 1.67 6 2 4\n12 Περθ Γκλόρι 1.60 5 1 4\n1 Αδελαΐδα Γιουν. 3.75 4 4 0\n2 Νιουκάστλ Τζετς 3.50 2 2 0\n3 Μέλμπουρν Βίκτορι 3.00 4 3 1\n4 Μέλμπουρν Σίτι 3.00 5 3 2\n5 Ουέλινγκτον Φίνιξ 2.67 3 2 1\n6 Σίδνεϊ ΦΚ 2.50 4 2 2\n7 Μακάρθουρ 2.25 4 2 2\n8 Περθ Γκλόρι 2.00 1 0 1\n9 Σέντραλ Κόουστ Μάρινερς 2.00 2 0 2\n10 Σίδνεϊ Γουόντερερς 2.00 3 1 2\n11 Γουέστερν Γιουνάιτεντ 1.00 4 0 4\n12 Μπρισμπέιν Ρορ 0.50 2 0 2\n1 Μέλμπουρν Σίτι 4.00 2 2 0\n2 Νιουκάστλ Τζετς 3.67 3 3 0\n3 Σίδνεϊ Γουόντερερς 3.33 3 1 2\n4 Ουέλινγκτον Φίνιξ 3.25 4 3 1\n5 Μέλμπουρν Βίκτορι 2.67 3 2 1\n6 Γουέστερν Γιουνάιτεντ 2.67 3 2 1\n7 Σέντραλ Κόουστ Μάρινερς 2.33 3 2 1\n8 Μπρισμπέιν Ρορ 2.25 4 2 2\n9 Σίδνεϊ ΦΚ 1.67 3 1 2\n10 Μακάρθουρ 1.50 2 0 2\n11 Περθ Γκλόρι 1.50 4 1 3\n12 Αδελαΐδα Γιουν. 1.25 4 0 4\n3 Ουέλινγκτον Φίνιξ 3.00 7 7 0\n4 Μέλμπουρν Βίκτορι 2.86 7 6 1\n5 Σίδνεϊ Γουόντερερς 2.67 6 5 1\n6 Αδελαΐδα Γιουν. 2.50 8 6 2\n7 Σέντραλ Κόουστ Μάρινερς 2.20 5 4 1\n8 Σίδνεϊ ΦΚ 2.14 7 5 2\n9 Μακάρθουρ 2.00 6 4 2\n11 Μπρισμπέιν Ρορ 1.67 6 3 3\n12 Περθ Γκλόρι 1.60 5 2 3\n3 Μέλμπουρν Βίκτορι 3.00 4 4 0\n5 Ουέλινγκτον Φίνιξ 2.67 3 3 0\n6 Σίδνεϊ ΦΚ 2.50 4 3 1\n7 Μακάρθουρ 2.25 4 3 1\n8 Περθ Γκλόρι 2.00 1 1 0\n9 Σέντραλ Κόουστ Μάρινερς 2.00 2 2 0\n10 Σίδνεϊ Γουόντερερς 2.00 3 2 1\n3 Σίδνεϊ Γουόντερερς 3.33 3 3 0\n4 Ουέλινγκτον Φίνιξ 3.25 4 4 0\n8 Μπρισμπέιν Ρορ 2.25 4 3 1\n9 Σίδνεϊ ΦΚ 1.67 3 2 1\n10 Μακάρθουρ 1.50 2 1 1\n12 Αδελαΐδα Γιουν. 1.25 4 2 2\n1 Νιουκάστλ Τζετς 3.60 5 3 2\n2 Μέλμπουρν Σίτι 3.29 7 4 3\n3 Ουέλινγκτον Φίνιξ 3.00 7 2 5\n4 Μέλμπουρν Βίκτορι 2.86 7 2 5\n6 Αδελαΐδα Γιουν. 2.50 8 3 5\n7 Σέντραλ Κόουστ Μάρινερς 2.20 5 0 5\n8 Σίδνεϊ ΦΚ 2.14 7 1 6\n9 Μακάρθουρ 2.00 6 0 6\n10 Γουέστερν Γιουνάιτεντ 1.71 7 1 6\n11 Μπρισμπέιν Ρορ 1.67 6 0 6\n12 Περθ Γκλόρι 1.60 5 0 5\n1 Αδελαΐδα Γιουν. 3.75 4 3 1\n2 Νιουκάστλ Τζετς 3.50 2 1 1\n3 Μέλμπουρν Βίκτορι 3.00 4 1 3\n4 Μέλμπουρν Σίτι 3.00 5 2 3\n5 Ουέλινγκτον Φίνιξ 2.67 3 0 3\n6 Σίδνεϊ ΦΚ 2.50 4 1 3\n7 Μακάρθουρ 2.25 4 0 4\n2 Νιουκάστλ Τζετς 3.67 3 2 1\n4 Ουέλινγκτον Φίνιξ 3.25 4 2 2\n5 Μέλμπουρν Βίκτορι 2.67 3 1 2\n6 Γουέστερν Γιουνάιτεντ 2.67 3 1 2\n7 Σέντραλ Κόουστ Μάρινερς 2.33 3 0 3\n8 Μπρισμπέιν Ρορ 2.25 4 0 4\n9 Σίδνεϊ ΦΚ 1.67 3 0 3\n11 Περθ Γκλόρι 1.50 4 0 4\n1 Σέντραλ Κόουστ Μάρινερς 2\n2 Ουέλινγκτον Φίνιξ 1\n3 Μπρισμπέιν Ρορ 1\n4 Μέλμπουρν Βίκτορι 0\n5 Περθ Γκλόρι 0\n6 Σίδνεϊ ΦΚ 0\n7 Μέλμπουρν Σίτι 0\n8 Γουέστερν Γιουνάιτεντ 0\n9 Αδελαΐδα Γιουν. 0\n10 Σίδνεϊ Γουόντερερς 0\n11 Νιουκάστλ Τζετς 0\n12 Μακάρθουρ 0\n1 Γουέστερν Γιουνάιτεντ 3\n2 Σέντραλ Κόουστ Μάρινερς 2\n3 Ουέλινγκτον Φίνιξ 1\n4 Μπρισμπέιν Ρορ 1\n5 Νιουκάστλ Τζετς 1\n6 Μέλμπουρν Βίκτορι 0\n7 Περθ Γκλόρι 0\n8 Σίδνεϊ ΦΚ 0\n9 Μέλμπουρν Σίτι 0\n10 Αδελαΐδα Γιουν. 0\n11 Σίδνεϊ Γουόντερερς 0\n1 Μακάρθουρ 2\n2 Σίδνεϊ ΦΚ 1\n3 Μέλμπουρν Βίκτορι 0\n4 Περθ Γκλόρι 0\n5 Μέλμπουρν Σίτι 0\n6 Ουέλινγκτον Φίνιξ 0\n7 Μπρισμπέιν Ρορ 0\n12 Σέντραλ Κόουστ Μάρινερς 0\n1 Περθ Γκλόρι 2\n2 Γουέστερν Γιουνάιτεντ 2\n3 Νιουκάστλ Τζετς 1\n4 Μακάρθουρ 1\n5 Μέλμπουρν Βίκτορι 0\n8 Ουέλινγκτον Φίνιξ 0\n9 Μπρισμπέιν Ρορ 0\n1 Σίδνεϊ Γουόντερερς 1\n2 Μακάρθουρ 1\n5 Σίδνεϊ ΦΚ 0\n6 Μέλμπουρν Σίτι 0\n7 Ουέλινγκτον Φίνιξ 0\n8 Μπρισμπέιν Ρορ 0\n9 Γουέστερν Γιουνάιτεντ 0\n1 Ουέλινγκτον Φίνιξ 3\n2 Περθ Γκλόρι 2\n3 Γουέστερν Γιουνάιτεντ 2\n4 Σέντραλ Κόουστ Μάρινερς 2\n7 Σίδνεϊ ΦΚ 0\n8 Μέλμπουρν Σίτι 0\n1 Μέλμπουρν Σίτι 3\n2 Αδελαΐδα Γιουν. 2\n3 Μέλμπουρν Βίκτορι 1\n4 Σίδνεϊ ΦΚ 1\n5 Σίδνεϊ Γουόντερερς 1\n6 Περθ Γκλόρι 0\n10 Νιουκάστλ Τζετς 0\n11 Σέντραλ Κόουστ Μάρινερς 0\n1 Μέλμπουρν Σίτι 2\n2 Μέλμπουρν Βίκτορι 1\n3 Περθ Γκλόρι 1\n5 Αδελαΐδα Γιουν. 1\n9 Σίδνεϊ Γουόντερερς 0\n4 Αδελαΐδα Γιουν. 1\n1 Νιουκάστλ Τζετς 5\n2 Ουέλινγκτον Φίνιξ 4\n3 Μέλμπουρν Σίτι 3\n4 Γουέστερν Γιουνάιτεντ 2\n5 Μακάρθουρ 2\n6 Αδελαΐδα Γιουν. 1\n7 Σίδνεϊ Γουόντερερς 1\n8 Μέλμπουρν Βίκτορι 0\n9 Περθ Γκλόρι 0\n10 Σίδνεϊ ΦΚ 0\n11 Μπρισμπέιν Ρορ 0\n1 Αδελαΐδα Γιουν. 4\n2 Μέλμπουρν Σίτι 2\n3 Νιουκάστλ Τζετς 2\n4 Μακάρθουρ 2\n5 Ουέλινγκτον Φίνιξ 1\n10 Γουέστερν Γιουνάιτεντ 0\n2 Νιουκάστλ Τζετς 3\n3 Μέλμπουρν Βίκτορι 2\n4 Μέλμπουρν Σίτι 2\n5 Γουέστερν Γιουνάιτεντ 2\n6 Σίδνεϊ ΦΚ 1\n8 Περθ Γκλόρι 0\n1 Μπρισμπέιν Ρορ 4\n2 Σέντραλ Κόουστ Μάρινερς 3\n3 Περθ Γκλόρι 2\n4 Μέλμπουρν Βίκτορι 1\n5 Σίδνεϊ ΦΚ 1\n1 Γουέστερν Γιουνάιτεντ 4\n2 Μπρισμπέιν Ρορ 2\n3 Σέντραλ Κόουστ Μάρινερς 2\n5 Περθ Γκλόρι 1\n9 Ουέλινγκτον Φίνιξ 0\n3 Μπρισμπέιν Ρορ 2\n5 Σέντραλ Κόουστ Μάρινερς 1\n12 Νιουκάστλ Τζετς 0\n1 Μέλμπουρν Βίκτορι 4\n2 Μέλμπουρν Σίτι 3\n4 Αδελαΐδα Γιουν. 2\n6 Ουέλινγκτον Φίνιξ 1\n8 Νιουκάστλ Τζετς 1\n10 Μπρισμπέιν Ρορ 0\n1 Σίδνεϊ ΦΚ 3\n2 Μέλμπουρν Βίκτορι 2\n3 Μέλμπουρν Σίτι 2\n4 Περθ Γκλόρι 1\n1 Νιουκάστλ Τζετς 3\n5 Μπρισμπέιν Ρορ 1\n9 Σίδνεϊ ΦΚ 0\n10 Ουέλινγκτον Φίνιξ 0\n1 Περθ Γκλόρι 4\n4 Σίδνεϊ Γουόντερερς 1\n6 Μακάρθουρ 1\n7 Μέλμπουρν Βίκτορι 0\n10 Μέλμπουρν Σίτι 0\n11 Ουέλινγκτον Φίνιξ 0\n12 Αδελαΐδα Γιουν. 0\n2 Σίδνεϊ ΦΚ 3\n3 Μακάρθουρ 2\n4 Ουέλινγκτον Φίνιξ 1\n0-0 2 5.26% 0-1 3 7.89%\n0-2 2 5.26% 0-3 2 5.26%\n1-0 6 15.79% 1-1 4 10.53%\n1-2 2 5.26% 2-0 2 5.26%\n2-1 5 13.16% 2-2 5 13.16%\n3-0 1 2.63% 3-1 1 2.63%\n3-3 1 2.63% 4-0 2 5.26%


Υπηρεσίες | Nefeles Luxury Residences and Lounge\nΚαλως ορίσατε στο Nefeles Luxury Residences & Lounge, ένα μοναδικό 4* ξενοδοχείο στις παρυφές του Μαινάλου. Αποτελείται από 15 πολυτελή διαμερίσματα με σπάνια θέα στα έλατα. Δημιουργήθηκε με τη φιλοδοξία να προσφέρει στους επισκέπτες μας μοναδικές εμπειρίες, μέσα από τον αρμονικό συνδυασμό εξωτερικών δραστηριοτήτων και εξερεύνησης της περιοχής, με την πολυτέλεια των ευρύχωρων βιλών, αλλά και την προσφορά διακριτικής φιλοξενίας και εξαιρετικών υπηρεσιών.\nΠάρτε μια βαθιά ανάσα, δροσερού καθαρού αέρα και αφήστε πίσω το θόρυβο της πόλης. Σε ένα τοπίο αλπικής ομορφιάς, στο χωριό Καρδαράς που βρίσκεται δίπλα στο χιονοδρομικό Οστρακίνα του Μαινάλου και μιάμιση ώρα από την Αθήνα, θα συναντήσετε το υπέροχο Nefeles Luxury Residences & Lounge. Άνοιξε τις πύλες του το Φεβρουάριο του 2013 για να υποδεχτεί τους επισκέπτες του.\nΔίνοντας την αίσθηση του οικισμού, συνιστά το τέλειο καταφύγιο στην υπέροχη Αρκαδική φύση. Όλα τα διαμερίσματα είναι διακοσμημένα σε country style και γήινους τόνους, διαθέτουν ευρύχωρο σαλόνι με τζάκι, κάποια ξεχωριστό υπνοδωμάτιο, μοντέρνα μπάνια και μικρό κουζινάκι με τραπεζαρία. Στα δυνατά τους σημεία συγκαταλέγονται οι μεγάλες βεράντες που έχουν τα έλατα σε απόσταση αναπνοής!\nΈνας μικρός παράδεισος μέσα στα έλατα ,με εξαιρετικά διαμερίσματα και θέα που κόβει την ανάσα!\nExtra υπηρεσίες κατόπιν αιτήματος\nΜε καταπληκτική θέα στα έλατα το Nefeles Lounge είναι το ιδανικό μέρος για να χαλαρώσετε.\nΕίτε διανυκτερεύσετε στο Nefeles είτε όχι, αξίζει να ανακαλύψετε το Nefeles Lounge, στο οποίο μπορείτε να απολαύσετε καφέ ή ποτό και ελαφριά σνακ. Ιδανικά άνετοι καναπέδες και πολυθρόνες για ώρες χαλάρωσης με ένα βιβλίο και καλή μουσική ή επιτραπέζια παιχνίδια και ατέλειωτες συζητήσεις.\nΕισβάλλοντας στους εσωτερικούς χώρους θα παρασυρθείτε από τη μαγεία που επικρατεί. Η παραδοσιακή πέτρα πρωταγωνιστεί, συνυπάρχει ως «ένα» με το ζεστό ξύλο, ενώ οι τεράστιες τζαμαρίες σας επιτρέπουν να ατενίσετε τη μαγευτική θέα του Μαινάλου. Καθώς σουρουπώνει μπορείτε να χαλαρώσετε απολαμβάνοντας ένα ρόφημα και να δοκιμάσετε την ποικιλία κρασιών, από την κάβα μας, επιλεγμένα από παραδοσιακά οινοποιεία της περιοχής, συνοδευόμενα από ένα πιάτο γευστικών απολαύσεων.\nΕάν ο καιρός το επιτρέπει, μπορείτε να απολαύσετε τη βεράντα μας θαυμάζοντας την υπέροχη θέα στα καταπράσινα έλατα.


ΕΦΚΑ: Προεγγραφή για να μη χαθεί η ρύθμιση για χρέη στα ασφαλιστικά ταμεία | ΤΟ ΠΟΝΤΙΚΙ\nΚόντρα ΥΠΟΙΚ και ΣΥΡΙΖΑ για τα στοιχεία της ΕΛΣΤΑΤ για την ανάπτυξη\n4.9.2019 / ΑΝΤΡΙAΝΑ ΒΑΣΙΛA\nΣχετικά με το επικείμενο νέο επικουρικό ασφαλιστικό σύστημα, ο κ. Μηταράκης κατέδειξε πως η βασικότερη αδυναμία του μέχρι τώρα ασφαλιστικού συστήματος στην Ελλάδα, είναι το ότι δεν υπάρχει εξισορρόπηση του κινδύνου.\nΑυτή τη στιγμή, με το νέο ασφαλιστικό σύστημα των τριών πυλώνων, η κρατική σύνταξη παραμένει δημόσια, υποχρεωτική, διανεμητική και αναδιανεμητική, ενώ στον δεύτερο πυλώνα θα εισαχθεί η κεφαλαιοποίηση στις επικουρικές συντάξεις, όπως συμβαίνει σε όλες τις δυτικές δημοκρατίες.\nΤο νέο σύστημα θα λειτουργήσει υπέρ των νέων ασφαλισμένων που θα διαθέτουν το δικό τους ατομικό λογαριασμό, στον οποίο τα χρήματά τους, θα επενδύονται έως ότου φτάσουν στο προβλεπόμενο όριο ηλικίας για τη συνταξιοδότησή τους.\nΕπιπλέον, σχετικά με το εύρος ηλικίας που θα προβλέπεται για τις νέες επικουρικές, ο κ. Μηταράκης τόνισε πως και σήμερα το ασφαλιστικό σύστημα προβλέπει ένα ηλικιακό εύρος συνταξιοδότησης βάσει συγκεκριμένων κριτηρίων. Όσον αφορά τις αλλαγές στο νομικό πλαίσιο του νόμου Κατρούγκαλου που θα αφορούν στην κύρια σύνταξη, ο Υφυπουργός Εργασίας υπογράμμισε πως αυτές θα είναι μόνο θετικές.


Studio WEB | Video Casting\nΤο ConFlix είναι ο μοναδική διαδικτυακή βιβλιοθήκη που προσφέρει Live Streaming αλλά και Video on-Demand Συνεδρίων.\nΤο Conflix είναι μια πλατφόρμα, η οποία επιτρέπει την αναζήτηση και αναπαραγωγή Εκπαιδευτικών Ομιλιών και Παρουσιάσεων, κατηγοριοποιημένα ανά:\n• Όνομα Συνεδρίου\n• Τίτλος Ομιλίας\n• Όνομα Ομιλητή\n• Τόπος Διεξαγωγής\nΗ πλατφόρμα απευθύνεται σε Επαγγελματίες Υγείας και επιτρέπει σε κάθε χρήστη, από οποιοδήποτε χώρα και περιοχή να έχει πρόσβαση στις υπηρεσίες της, καταργώντας τους γεωγραφικούς και οικονομικούς περιορισμούς.\nΤο Conflix δεν απαιτεί τη δημιουργία λογαριασμού για προβολή μιας Παρουσίασης. Η εγγραφή στην πλατφόρμα είναι δωρεάν και με τη δημιουργία λογαριασμού ο χρήστης μπορεί να κάνει εγγραφές σε κανάλια για να ενημερώνεται για μελλοντικά βίντεο.\nΟι Παρουσιάσεις ταξινομούνται ανάλογα με τον αριθμό των μελών που τις έχουν προβάλει, ώστε να φαίνεται ποιες είναι οι πιο δημοφιλείς. Επίσης, είναι εύκολη η κοινοποίηση ενός βίντεο σε άλλα Κοινωνικά Δίκτυα.\nΗ υπηρεσία αυτή δίνει τη δυνατότητα παρακολούθησης on demand συνεδρίων με υψηλής ποιότητας γραφικά σε ένα ασφαλές, ψηφιακό περιβάλλον. Τα συνέδρια θα χωρίζονται σε ειδικές κατηγορίες, ώστε ο χρήστης να μπορεί να επιλέγει να προβάλει παρουσιάσεις ανά συνέδριο, ομιλητή, ειδικότητα, συγκεκριμένη θεματολογία ή ακόμα και τόπο διεξαγωγής.\nΤο Conflix δίνει την δυνατότητα αναζήτησης σε έναν κατάλογο εκατοντάδων καταξιωμένων ομιλητών. Η αναζήτηση μπορεί να γίνει είτε απλά πληκτρολογώντας στο πεδίο αναζήτησης είτε με βάση τον ονομαστικό κατάλογο.\nΟ διαρκώς εμπλουτιζόμενος θεματικός κατάλογος του Conflix δίνει τη δυνατότητα αναζήτησης ομιλιών με βάση την θεματική της κατηγορία ή το επιστημονικό πεδίο το οποίο αφορά βοηθώντας τον ενδιαφερόμενο να βρει τις ομιλίες που τον ενδιαφέρον με μεγάλη ακρίβεια.\nΔιαμοιρασμός στα Social Media\nΌλα τα βίντεο που φιλοξενούνται στο Conflix μπορούν να διαμοιραστούν σε όλα τα δημοφιλή μέσα κοινωνικής δικτύωσης ελεύθερα.\nΑναζητήστε ομιλίες με βάση εκατοντάδες καταξιωμένους ομιλητές\nΑναζητήστε ομιλίες με βάση έναν διαρκώς αναπτυσσόμενο κατάλογο θεματολογίας\nΜοιράστε τις ομιλίες σε όλα τα social media\nΣταδίου 50Α, Πυλαία 55534, Θεσσαλονίκη\nVideo Casting | CRM | Mobile App | Q&A | Digital Promotion | On-Site\nCopyright © studio WEB 2019